Буни динга алоқаси борми?\n15:30 / 15.08.2017 | I | 126\nАссалому алайкум! Аллоҳ сизлардан рози бўлсин. Саволим шуки мучал ёшига тўлганда бўй баравар оқлик ва эҳсон қилиб масжид ёки зиёратгоҳ жойларга олиб бориш керакми? Буни динга алоқаси борми ўзи?\nБу каби ишларни умуман динга алоқаси йўқ. Буларни динни яхши тушунмайдиган бидъатчи одамлар тўқиб чиқаришади. Бидъатчи бўлишдан қаттиқ сақланиш керак.\nعَنْ جَابِرٍ رَضِي اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: إِنَّ أَصْدَقَ الْحَدِيثِ كِتَابُ اللهِ، وَأَحْسَنَ الْهَدْيِ هَدْيُ مَحَمَّدٍ، وَشَرُّ الْأُمُورِ مُحْدَثَاتُهَا، وَكُلُّ مَحْدَثَةٍ بِدْعَةٌ، وَكُلُّ بِدْعَةٍ ضَلَالَةٌ، وَكُلُّ ضَلَالَةٍ فِي النَّارِ. رَوَاهُ الشَّيْخَانِ وَالنَّسَائِيُّ وَاللَّفْظُ لَهُ\nЖобир розияллоҳу анҳудан ривоят қилинади:\n«Албатта, энг содиқ Калом Аллоҳнинг Китобидир, энг яхши ҳидоят Муҳаммаднинг ҳидоятидир. Ишларнинг энг ёмони янги пайдо бўлганларидир. Ҳар бир янги чиққан иш бидъатдир. Ҳар бир бидъат залолатдир. Барча залолат дўзахдадир», дедилар».\nИкки Шайх ва Насаий ривоят қилишган. Лафз Насаийники.\nШарҳ: Муаллифнинг бу ҳадисни «Китоб ва Суннатни маҳкам тутиш ҳақида» номли бобда келтиришдан кўзлаган мақсадлари аниқ.\nПайғамбаримиз соллаллоҳу алайҳи васаллам бу ҳа¬дисларида бир неча ҳақиқатни баён қилмоқдалар:\n1. «Энг содиқ Калом Аллоҳнинг Китобидир».\nШундай бўлганидан кейин Аллоҳнинг Китобини ўқиш-ўрганиш ва унга амал қилиш керак. Ким Қуръондан бошқани ундан устун қўйса, катта хато қилган бўлади. Ҳадисдаги бу жумла Китобни маҳкам тутиш зарурлигини кўрсатади.\n2. «Энг яхши ҳидоят Муҳаммаднинг ҳидоятидир».\n«Ҳидоят» сўзи луғатда бир нарсага лутф билан йўллаб қўйишни ифода этади. Дунёда одамларни ҳидоят қилишни даъво қиладиганлар кўп. Лекин энг яхши ҳидоят – охирги ва энг афзал Пайғамбар – Муҳаммад соллаллоҳу алайҳи васалламнинг ҳидоятларидир. У зот соллаллоҳу алайҳи васалламнинг ҳидоятлари ўзларининг Суннатларида баён қилинган. Ким ҳақиқий ҳидоятни топаман, деса Муҳаммад соллаллоҳу алайҳи васалламнинг ҳидоятларини маҳкам тутсин! Ким ҳақиқий тўғри йўлда юраман, деса Муҳаммад соллаллоҳу алайҳи васалламнинг йўлларида юрсин!\n3. «Ишларнинг энг ёмони янги пайдо бўлганларидир».\nАввал айтганимиздек, бу гап Ислом янгиликка қарши деган маънони билдирмайди. Бу ерда Қуръон ва Суннатга хилоф равишда пайдо бўлган нарсалар тўғрисида гап кетмоқда. Дарҳақиқат, Китоб ва Суннатга хилоф равишда янги пайдо бўлган ҳар бир иш энг ёмон ишдир. Ана шундай шароитда пайдо бўлган\n«Ҳар бир янги чиққан иш бидъатдир».\n«Бидъат» сўзи луғатда янгидан ўйлаб чиқарилган нарсани англатади. Шариатда эса бидъат деб Қуръон ва Суннатда зикри келмаган нарсаларнинг янгидан пайдо бўлишига айтилади. Қуръон ва Суннатга хилоф равишда пайдо бўлган ҳар бир нарса бидъатдир.\n«Ҳар бир бидъат залолатдир».\nҚуръон ва Суннатга хилоф нарса залолат бўлмай, нима ҳам залолат бўлар эди.\n«Барча залолат дўзахдадир».\nҚуръон ва Суннатга хилоф равишда пайдо бўлган иш ҳам, унинг қилувчиси ҳам дўзахга тушади. Шунинг учун ҳам Қуръон ва Суннатни маҳкам тутиш лозим. Бунинг учун эса аввало уларни яхшилаб ўрганиш керак. Ҳақиқий исломий иш нима, ҳақиқий бидъат нима эканлигини яхши ажрата билиш керак. Ушбу ҳадиси шарифни суистеъмол қилиб, ҳамма нарсани бидъатга чиқариб, ҳаммани дўзахга маҳкум қилиб юбормаслик ҳам зурур. Бу маъно аввалги ҳадиснинг шарҳида батафсил баён қилиб ўтилди.\nУшбу ҳадисдан олинадиган фойдалар:\n1. Аллоҳнинг Китоби энг содиқ каломлиги.\n2. Муҳаммад соллаллоҳу алайҳи васалламнинг ҳидоятлари энг яхши ҳидоятлиги.\n3. Қуръон ва Суннатга хилоф нарсалар бидъат эканлиги.\n4. Ҳар бир бидъат ўз эгаси билан дўзахда эканлиги.\nБиз мусулмонлар бугунги кунда ушбу ҳадисни ҳаётга татбиқ қилишга жуда муҳтожмиз. Аллоҳнинг каломини яхши ўрганиб, унга амал қилишимиз лозим. Пайғамбаримиз Муҳаммад соллаллоҳу алайҳи васалламнинг ҳидоятлари – Суннатларини яхши ўрганиб, унга амал қилишимиз керак. Аллоҳнинг Китоби ва Пайғамбар соллаллоҳу алайҳи васалламнинг Суннатларини маҳкам ушламоғимиз, уларга хилоф бўлган барча бидъатлардан халос бўлмоғимиз лозим. (“Ҳадис ва Ҳаёт” китобидан). Валлоҳу аълам!\nГуноҳлардан тавба қилиш\nБало-қазога атаб уйда ҳайвон боқиш\nУшр нeча фоиз бeрилади?\nДуо қилиб чиқиш\nМаййитнинг олдига кириш\nҚурбонлик учун ният қилинган қўчқорни сўймаслик\nФутбол клубларининг формалари\nБeнамозни яхши амаллари ҳукми\nдуода кулни юзга суртиш


DM: Twitter Британия махсус кучларига хабарларни таҳлил қилиш хизматини ёпди\n14:17 / 26.04.2017\nАмериканинг Twitter корпорацияси Буюк Британия полицияси ва разведкасига ушбу ижтимоий тармоқ хабарларини таҳлил қилувчи хизматдан фойдаланиш имконини бермасликка қарор қилди. Бу ҳақда Daily Mail газетаси ёзмоқда.\nМазкур хизмат террорчилар эълон қилиши мумкин бўлган хабарларни кузатиш имконини берар эди. Нашрнинг қайд этишича, бу хизмат тури келишувга мувофиқ учинчи компания томонидан тақдим этилган.\nУшбу қарор Британия ҳукумати ва махсус хизматлар вакиллари томонидан кескин танқид билан қарши олинди. Чунки, бу мамлакатдаги хавфсизлик даражасини пасайтириб юбориши мумкин, деб ёзади газета.\nЎтган йил май ойида шундай тақиқ Америка махсус хизматларига нисбатан ҳам жорий қилинган эди. Twitter ўз қарорини компаниянинг ички сиёсати билан изоҳлаганди. Унга кўра, компания маълумотларидан разведка мақсадларида фойдаланиш тақиқланади.\n"Биз ўрнатилган дастурлаш маҳсулотларидан фойдаланувчи ишлаб чиқарувчилар ва Gnip (ижтимоий тармоқларни таҳлил қилиш хизмати)га махсус хизматлар ва бошқа ташкилотларга Twitter маълумотларидан таъқиб қилиш мақсадида фойдаланишлари учун маълумотларни тақдим этишни тақиқлаймиз", - дея эълон қилган эди компания ўз блогида.\nTwitter Буюк Британия разведка


29 май 2022, Тошкент вақти: 16:25\nҒарбий Қозоғистон вилоятида истиқомат қилувчи ўнлаб одамлар 1980-йиллар охири – 1990-йиллар бошида Арманистон ва Озарбайжон ўртасидаги миллатлараро зиддиятни бартараф этишда иштирок этганини, аммо буни исботлай олмасликларини айтмоқда. Айни вазият, уларнинг иддаосича, фақат шу минтақада юзага келган.\n“Озодлик” радиоси қозоқ хизмати можаро бўлган даврда Тоғли Қорабоғда хизмат қилиб асирга тушган ва 19 ёшида ногирон бўлиб қолган Бовуржон Доскалиевнинг кечмишларини ёзиб олди.\nБовуржон Доскалиев августда 49 ёшга тўлади. У қарийб 30 йилдан буён ногирон. Ногиронлиги 1992 йилда, асирликдан озод қилинганидан сўнг тан олинган. Асирга эса 19 яшар ўспирин Тоғли Қорабоғнинг икки шаҳри орасидаги блокпостда хизмат бурчини ўтаётган чоғида тушган эди.\n“Армияга 1990 йил ноябрь ойида чақирилганман. Дастлаб Пятигорск шаҳрига юборишди, у ерда ёш жангчилар курсида ўқидик. Сўнг ҳарбий тайёргарликдан ўтиш учун Ростов-Дон шаҳрига йўллашди. 1991 йилнинг августида вертолётда Тоғли Қорабоққа, Степанакерт шаҳрига жўнатишди”, деб ؅ҳикоя қилади у.\nМинтақада комендантлик соати жорий қилинган, жангчилар тун-кун тўлиқ аслаҳаланган ҳолатда – зирҳли нимча, каска кийиб, қурол ва ўқ-дори олиб юришарди.\n“Биз Арманистон ёки Озарбайжон тарафини олмаганмиз, балки тинчликпарварлик вазифасини бажардик, тинч аҳолини муҳофаза қилдик”, дейди Доскалиев.\nТинчликпарвар кучлар, унинг айтишича, блокпостларда хизмат қилиб, қурол-яроғни мусодара қилиш мақсадида рейдлар ўтказиш, комендантлик соатига риоя этилишини назорат қилиш, колонналарни, жумладан, Қизил хоч ташкилотига тегишли машиналарни кузатиб қўйишга масъул бўлган.\n“1991 йил ноябрида, блокпостда хизматини ўтаётган чоғимизда ҳужум қилишди. Бир нафар зобит ва олти аскар эдик. Кечаси, навбатчилик алмашаётган пайтда ҳужум қилишди. Атиги икки киши омон қолдик: мен ва саратовлик хизматдошим Александр Недоплёкин. Икковимизни асирга олиб, тоққа олиб чиқиб кетишди ва қийноққа солишди. Товонларимизни кесиб, туз сепишди, қочиб кетмасин деб бошимизга қоп кийдиришди.”\nУ юришга жуда қийналади. Бовуржоннинг оёғи “пўла қилинганини” Тоғли Қорабоғ жанжалини бартараф этишдаги иштирокини тан олдириш ҳаракатида юрган бошқа ҳарбийлар ҳам тасдиқлайди.\nДоскалиевга кўра, у асирликда бир ҳафта бўлиб, сувсиз-овқатсиз қолдирилган, муттасил калтакланган. Шундан сўнг асирлар сақланаётган жой ишғол қилинади, Доскалиевни озод қиладилар, аммо ўртоғи “дайди ўқ тегиб, ўлади”.\nБовуржонни госпиталга жўнатишади, у ердан Олмаотага юборадилар. Олган жароҳатлари туфайли касалхонада даволаниб чиққач, ҳарбий комиссия уни хизматга яроқсиз ҳисоблаб, уйига қайтариб юборади. Ватанида, Уральск яқинидаги туманда медиклар уни ногиронлар рўйхатига тиркаб қўяди.\n“Доимий ҳолсизлик, бош айланиши, кечалари алаҳлаб чиқишлар, уйқусизлик – булар бари асирликда қийноққа солинганим асоратларидир. Яқиндагина бўлган воқеалар ҳам хотирамдан кўтариладиган бўлиб қолди, тезда эсимдан чиқиб кетади. Боз устига, оёғим сурункасига оғрийди, узоқ тик тура олмайман, кўп юра олмайман”, давом этади Доскалиев асирлик асоратлари ҳақида гапирар экан.\n“ГЎЁ МЕН У ЕРДА БЎЛМАГАНДЕК”\nҲозирда Бовуржон Доскалиев ногиронлиги важидан 69 минг танга (161 доллар) нафақа олади. Икки йил бурун, ногиронлиги бор фуқаро сифатида, у 16 йил кутган икки хонали квартирага эга бўлди. Эндиликда эса, вилоятда яшовчи бошқа ўнлаб кишилар каби “ҳарбий ҳаракатлар ветерани” мақомини беришларини талаб қилмоқда.\n“Йигирма йил югурдик, турли жойларга сўровлар йўлладик, хатлар ёздик, маълумотномалар тўпладик. Лекин гўё мен у ерда хизмат қилмагандек тутишяпти ўзларини”, дейди Доскалиев, ўтган йиллар мобайнида тўпланган бир даста қоғозга ишора қилиб.\nПрезидентнинг Арманистон ва Озарбайжон ўртасидаги зиддиятни бартараф этишда иштирок этганларга “жанговар ҳаракатлар қатнашчиси” мақомини бериш тўғрисидаги фармони ўтган йилнинг майида имзоланган эди. Бугунги кунда Ғарбий Қозоғистон вилоятида яшовчи 40 га яқин киши ўзларининг ҳамон ветеран сифатида тан олинмаганини айтишмоқда.\nУларнинг таъкидлашича, бунақа вазият фақат шу вилоятда кузатилмоқда: бошқа минтақаларда можарони бартараф этишда иштирок этганларга зарур ҳужжатлар ва тегишли имтиёзлар аллақачон берилган.\n“Бизнинг вилоятлик айрим йигитлар бу ерда рўйхатдан чиқиб, Мангистов, Актўба вилоятларига кўчиб ўтишганди. Уларни ҳеч қандай муаммосиз тан олишди”, дейди Қорабоғ воқеаларининг яна бир иштирокчиси Марлен Имангалиев.\nЎз муаммоларини билдириш ва ҳукуматдан қонуний ҳақлари – “жанговар ҳаракатлар қатнашчиси” мақомини талаб қилиш учун улар вилоят ҳарбий комиссариатига боришибди. 40 дан ортиқ киши: медаллари ва ҳужжатлари билан, байроқлар кўтариб, кўпчилиги ҳарбий уст-бошда 7 июнь куни вилоятнинг бош ҳарбий комиссари билан учрашгани келишганида уларни ҳеч ким қабул қилмаган. Сўнг вилоят ҳокимиятига боришибди, улар билан ҳоким ўринбосари Бокитжон Наримбетов суҳбатлашибди.\n“Биз бу қоғозбозлик битишини хоҳлаймиз. Мен икки ой Озарбайжонда, ҳарбий ҳаракатлар ҳудудида бўлдим. Барча ҳужжатларим бор, у ерда тушган фотосуратларим ҳам, аммо бизнинг ҳарбий комиссар учун булар далилга ўтмаяпти. Бир йил, бир ою бир кундан бери қатнаймиз, талаб қиламиз, лекин бизни копток қилиб бир-бирларига оширишяпти”, ёзғиради Тоғли Қорабоғ воқеаларининг бошқа иштирокчиси Қалиш Габдуалиев.\nУнинг сўзларига кўра, ўша пайтлар аскарларга берилган маълумотнома турли вақтларда, турли шаҳарларда ёзилган бўлиб, айримларида хизмат Тоғли Қорабоғда ўталгани қайд этилмаган. Мақом олишда келиб чиққан муаммоларни у аввало мана шу чалкашлик билан изоҳлайди.\n“Ҳужжатига “Тоғли Қорабоғ” деб ёзилган ва улар хизмат қилган бошқа аҳоли манзиллари кўрсатилган бир неча киши бор. Уларга ҳам аллақачон мақом беришган”, дейди Қалиш Габдуалиев.\nБакитжон Наримбетов иш тафсилотларини аниқлаштириш учун улардан 15 кун муҳлат сўрабди. Шу муддат ичида масалага ойдинлик киритишни ваъда берибди.\n“Қонунбузарлик содир бўлганидан хабар топсак, хизмат текшируви тайинланади ва айбдорлар интизомий жазога тортилади”, деган Наримбетов.\nИкки кундан сўнг вилоят ҳокимияти матбуот хизмати “Озодлик”ка муаммони ҳал қилиш мақсадида ишчи гуруҳ тузилганини маълум қилди. Гуруҳ таркибига Тоғли Қорабоғдаги ҳарбий ҳаракатлар ветеранлари жамоат тузилмаси вакиллари ҳамда ҳоким ўринбосари Наримбетов киритилган.\nБирлашма манфаатларини тамсил қилувчи юрист ва ҳуқуқбон Мақсат Айсаутов муаммога ечим топишда ёрдам сўраб президент номига мактуб ёзгани, Уральскдаги норозилик чиқишининг барча иштирокчилари унга имзо чеккани ҳақида “Озодлик”ка сўзлаб берди. Бундан ташқари, у судга ҳам даъво аризаси киритган. Жараён, унинг фикрича, ҳали бошлангани йўқ.\nТоғли Қорабоғдаги ҳарбий ҳаракатлар ветеранлари жамоат тузилмаси раиси Марат Тукпаевнинг ҳисоблашича, 1980–1990 йилларда Тоғли Қорабоғдаги можаро ҳудудига Ғарбий Қозоғистондан 70 дан ортиқ киши хизматга жўнатилган.\nНизони бартараф этишда қанча қозоғистонлик иштирок этгани номаълум, дейди Тукпаев: унга кўра, саноқ энди бошланган, чунки президент фармони чиққунича бу масала билан ҳеч ким шуғулланмаган.\nТукпаевнинг хомчўт қилишича, Қозоғистондан тахминан 1000 нафар аскар жўнатилган. Шундан 35 нафари ҳалок бўлган.\nТоғли Қорабоғ минтақасида арман ва озарбайжонлар ўртасидаги низо кўпйиллик тарихга эга. У 1980-йилларда кучайиб, 1990-йиллар бошида Қорабоғ ва унга туташ ҳудудлар устидан назорат ўрнатиш учун Озарбойжон ва Арманистон ўртасида кенг кўламли ҳарбий ҳаракатлар бошланишига олиб келган.\nКейинроқ можаро “музлатилган” бўлса-да, вақти-вақти билан оловланиб турди. Сўнгги кескинлик ўтган йили юз берган: сентябрь – ноябрда низо яна икки мамлакатнинг ҳарбий тўқнашувлари тусини олди.\nБовуржон Доскалиев қўлидаги ҳужжатларда Тоғли Қорабоғ ҳам, у ҳарбий хизматни ўтаган бошқа аҳоли масканлари ҳам қайд қилинган. Бироқ ўтган йили чиққан президент фармони фақат 1986 йилдан 1990 йилгача даврни қамраб олади. Доскалиев эса можаро ҳудудига 1991 йилда борган. Ўша кезлар, айтишича, у минтақада хизмат қилаётган ягона қозоғистонлик бўлган.


Халқ таълими вазирлиги тасарруфидаги Мультимедиа умумтаълим дастурларини ривожлантириш марказида “Инглиз тилини ўрганишда замонавий АКТдан фойдаланиш” лойиҳаси доирасидадавра суҳбати бўлиб ўтди.\nZiyoNET Ресурс марказининг ХТВ ҳузуридаги бўлими мутахассислари ҳудудларда ташкил этилган семинар-тренинглар, “ICT for English Teachers’ лойиҳаси доирасида амалга оширилган ишлар юзасидан маълумот беришди.\nЛойиҳа доирасида юқори натижаларга эришган Қорақалпоғистон Республикаси ПХҚТМОИ информатика фани ўқитувчиси С.Отепов ва Сирдарё вилоят ПХҚТМОИ инглиз тили ўқитувчиси Ҳ.Ўразбоевлар ўз тажрибалари ҳақида фикр алмашдилар.\nСеминар тингловчиларига Буюк Британия Кенгашининг Ўзбекистон ваколахонаси томонидан маҳорат дарслари ташкил этилди.\nМашғулотлар жараёнида “Рақамли дунё ва масофавий таълим”, “Ўқувчиларга лойиҳалаштирилган топшириқлар”, “ Илк ёшларда хотиранинг мазмунини аниқлаш”, «Тил ўрганишда тажриба алмашиш» каби мавзуларда тренинглар ташкил этилди.\nЛойиҳа доирасида ташкил этилган fikr.uz сайтидаги “ICT for English Teachers” блоги ҳамда ziyonet.uz сайтини жамоатчиликка тарғиб этиш, оммалаштириш, келажакда тил ўргатиш ва ўрганишда энг оммабоп сайт даражасига етказиш бўйича муҳим вазифалар белгилаб олинди.\nТадбирда лойиҳа доирасида 2013 йилнинг 1 февралидан 25 мартига қадар ўтказилган “Инглиз тилини ўргатиш бўйича энг яхши тренер” ҳамда “Энг яхши АКТ тренери” танлови ғолибларини рағбатланириш ва тақдирлаш маросими бўлиб ўтди.


Қозоғистонда UzAuto Motors автомобилларини йиғиш бошланди » Muzlik.uz - O‘zbekiston yangiliklari\n28 март куни Қозоғистоннинг Кўстанай шаҳрида «Chevrolet» бренди остида UzAuto Motors автомобилларининг SKD йиғиш бошланди, дея хабар қилди «Ўзавтосаноат» матбуот хизмати «Газета.uz»га. General Motors компанияси UzAuto Motors билан биргаликда «Cobalt» (аввалги Ravon R4) оилавий седани, тижорий фойдаланиш учун «Damas» ҳамда «Labo» автомобиллари ҳамда премиум синфга мансуб «Malibu» автомобиллари янги моделларни ишлаб чиқариш бўйича келишувга эришди. Янги моделларни ишлаб чиқариш аввалроқ Ravon «Nexia R3» автомобили ишлаб чиқарилган «СарыаркаАвтоПром» МЧШ (Масъулияти чекланган ширкати) қувватларида йўлга қўйилди. Барча маҳсулотлар General Motors компанияси томонидан белгиланган жаҳон стандартлари асосида ишлаб чиқарилади. Қайд этиш жоизки, Қозоғистонда энг машҳур саналган Ravon «Nexia R3» автомобили ҳам эндиликда Chevrolet бренди остида ишлаб чиқарилади. Ушбу йўналишдаги кейинги қадам Chevrolet моделлар қаторини янги истиқболли Tracker ва TrailBlazer ва бошқа автомобиллари билан тўлдирилади. "Газета.uz"да реклама Конвейерни тантанали равишда Ўзбекистондан телекўприк орқали иштирок этган Ўзбекистон бош вазири Абдулла Арипов ҳамда Қозоғистон бош вазири Аскар Узакпаевич Мамин ишга туширди. Дастлабки босқичда ишлаб чиқариш ҳажми йилига 26 минг транспорт воситасини ташкил қилади, келгусида уни 100 минг дона автомобилга етказиш кўзда тутилган. Шунингдек ишлаб чиқаришнинг дастлабки йили давомида 13 минг автомобилларни яқин ҳориж давлатларга экспорт қилиш режалаштирилган. Эслатиб ўтамиз, лойиҳа 2020 йилнинг 26 февраль куни Урганч шаҳрида чегаралараро ҳамкорлик Форуми доирасида Allur Group компаниялар гуруҳи ҳамда «Ўзавтосаноат» АЖ ўртасида ташкил этилган ҚК доирасида амалга оширилмоқда. Аввалроқ 2017 йилнинг март ойида Ўзбекистон президентининг Қозоғистонга ташриф чоғида «Сарыарка АвтоПром» МЧШ ишлаб чиқариш қувватларида автомобилларни ишлаб чиқаришни йўлга қўйиш бўйича келишувга эришилган. Ушбу давр мобайнида ички ва экспорт бозорларига мўлжалланган қиймати 85 млн доллар бўлган 11 мингдан ортиқ енгил автомобиль ишлаб чиқарилган.


Кеча Юртимиз уламоларининг Бухоро шаҳрига ташрифларининг навбатдаги куни ҳам ўз поёнига етди. Ўзгача шукуҳ ва файзлар билан ўтаётган учрашув ва суҳбатлар Бухрор аҳлининг қалбига сурур бағишламоқда.\nҚалбларга маърифат нурини киритаётган суҳбатлардан бири бугун Бухоро вилояти Жондор туманида бўлиб ўтди. Ушбу тумандаги “Исломхўжа” жоме масжидига Ўзбекистон мусулмонлари идораси раисининг биринчи ўринбосари Ҳомиджон қори Ишматбеков аср намозига ташриф буюриб, йиғилганларга "Меҳр-оқибат ҳалқимизга хос фазилат" ҳақида мавъиза қилиб бердилар. Маърифий учрашувда мустақил юртимизда олиб борилаётган улкан ўзгаришлар, эл-юрт тинчлиги ва мамлакат ободлиги йўлида меҳнат қилишнинг фазилатлари ҳақида сўзладилар. Халқимизнинг ҳаёти янада фаровон бўлишини тилаб дуои хайрлар қилдилар.\nДругие материалы в этой категории: « Ўзбекистон маҳсулотлари Малайзиядаги онлайн-кўргазмада намойиш этилмоқда\t“Қуббатул Ислом” – Бухорода устозлар намозхонлар кўнгилларини шод этишмоқда »


Салор ариғидан четроқ юринг\nХабарларга қараганда, 2004 йилнинг биринчи ярмида Ўзбекистонда ҳавонинг ифлосланиш даражаси ўтган йилнинг шу даврига нисбатан анча камайган.\nЎзбекистон гидрометеорология маркази маълумотларига кўра, жорий йилнинг ярмида мамлакатнинг кўплаб вилоятларида, шунингдек, Бухоро, Гулистон, Денов, Сариосиё, Марғилон, Муборак, Китоб, Урганч, Самарқанд ва Янгийўл шаҳарларида ҳавонинг ифлосланиш даражаси санитария-гигиена меъёрларига мос даражага тушган. Шаҳрисабзда ҳаво таркибидаги азот диоксиди, Навоий шаҳрида озон ва фенол моддалари, Фарғонада аммиак, Тошкентда эса фторли водород гази миқдори анча пасайганлиги кузатилган.\nГидрометеорология марказининг табиий муҳит ифлосланиши бўйича мониторинг хизмати вакиласи Наталья Фролованинг “Озодлик” мухбирига маълум қилишича, 20 турдаги зарарли модданинг ҳаво таркибидаги миқдори мамлакат бўйича мунтазам равишда текшириб турилади. Ўзбекистон бўйича энг ифлосланган шаҳарлар Ангрен, Навоий, Нукус ва Тошкентдир. Хусусан, Тошкент шаҳрида азод диоксидининг миқдори доимо юқори. Бунинг асосий сабаби автотранспортдан чиқадиган заҳарли газлардир.\nМутахассислар эътирофича, ҳаво таркибининг ҳаддан ташқари ифлосланиши бора-бора сув таркибига ҳам таъсир кўрсатади. Ҳаводаги зарарли моддалар ёғингарчилик туфайли сув ва тупроққа аралашиб кетади.\nГидрометеорология маркази ва Табиатни муҳофаза қилиш давлат қўмитаси мамлакатдаги асосий дарёлар — Амударё, Сирдарё, Сурхондарё, Қашқадарё ва Зарафшон сувидаги ифлосланиш даражасини мунтазам равишда текшириб боради. Сўнгги текширув натижаларидан маълум бўлишича, бу дарёларда сувнинг ифлосланиш даражаси охирги йиллар давомида ўзгаришсиз қолмоқда. Аммо Тошкент яқиндан оқиб ўтувчи Салор ариғининг суви ҳаддан ортиқ ифлосланган. Текширувлар бу ариқ сувида инсон соғлиги учун ўта хавфли бўлган нитритли азот меъёрдагидан 2,5 баробар ортиқлигини кўрсатган.\nТабиатни муҳофаза қилиш давлат қўмитаси ер-сув ресурсларини назорат қилиш ва оқилона фойдаланиш бўлими раҳбари Саидазим Мирзаевнинг айтишича, Ўзбекистонда 64 турдаги зарарли моддаларнинг сув таркибида бор-йўқлиги назорат қилиб борилади. Сувда, айниқса, оғир металлар ва зарарли органик бирикмалар кўп учрайди. Сувни ифлослантирувчи зарарли моддалар экин майдонлари, саноат иншоотлари ва уларнинг чиқиндилари жойлашган ҳудудларда кўп бўлади.\nМутахассислар фикрича, сувнинг ифлосланиши кўпроқ табиий муҳит булғанишига, ўсимлик ва ҳайвонот оламида турли касалликлар келиб чиқишига сабаб бўлади. Ўз навбатида, бу одам соғлиги учун ҳам хавфлидир.\nН.Фролованинг билдиришича, ҳавонинг ифлосланиши кишиларда нафас йўллари касалликлари, саратон ривожланишига олиб келади.


Сана: 15 Марть 2017 Курилди: 733 Изоҳ: 0\n"Факел" 11 март куни Новокуйбишевскда "Нова" клуби билан учрашиб, уни 0:3 ҳисобида мағлуб этган ва 12 март куни Самарадан Москвага учиши керак бўлган. Клуб ва мураббийлик штаби самолётда ўз жойларини эгаллаганларида, 213 сантиметрлик бўйга эга Кимеров ва стюардесса ўртасида кичик низо чиққан.\nКимеров унинг оёқлари олдидаги ўриндиққа тақалиб қолгани сабабли уни бошқа жойга ўтказишни илтимос қилган. Волейболчига бундай жойларнинг пули олдиндан тўланиши кераклиги айтилган. Кимеров бошқа йўловчи билан жой алмаштиришга келишиб олганига қарамасдан, стюардесса "оёқ тираб олиб", волейболчига жойини ўзгартиришга рухсат бермаган.\nШундай кейин Кимеров оёғини ўриндиқлар орасидаги йўлакка чиқариб олган ва шу тариқа хавфсизлик қоидаларини бузган. Рейс бу баҳс сабабли 40 дақиқа ушланиб қолган ва охир-оқибат аэропорт ходимлари чақиртирилиб, волейболчи самолётдан тушириб юборилган.\nВолейболчи Москвага кейинги рейс билан етиб олган.\nТаъкидланишича, Кимеров Россиянинг энг истеъдодли ёш волейболчилардан бири ҳисобланади.\nКалит сўзлар: стюардесса, сабабли, олган, москвага, кимеров, волейболчига, волейболчи, бошқа, билан, quot


«Футболчиларни хорижга сотиш ниятида чақираётганим йўқ». Вадим Абрамов мағлубиятлар, алмаштириб бўлмас футболчи ва Лутфулла Тўраевнинг ю » Футбол янгиликлари 2021\nGoal24.uz » Ўзбекистон » «Футболчиларни хорижга сотиш ниятида чақираётганим йўқ». Вадим Абрамов мағлубиятлар, алмаштириб бўлмас футболчи ва Лутфулла Тўраевнинг ю\nБААдаги йиғин доирасида Сурия ва Ироққа қарши ўртоқлик ўйинларида мағлубиятга учраган Ўзбекистон миллий жамоаси учун 2020 йил яхши кайфиятда якунланди, дейиш қийин. Энди бош жамоамиз баҳордан бошлаб ЖЧ-2022 саралаш босқичининг муҳим баҳсларига киришади. Сўнгги ўйинлардаги мағлубиятлар, миллий жамоадаги муаммолар ва мухлисларни қизиқтираётган бир қатор саволлар юзасидан Ўзбекистон миллий жамоаси бош мураббийи Вадим Абрамов «Футбол плюс» радио ешиттиришида меҳмон бўлиб, саволларга жавоб қайтарди. Гоал24.уз суҳбатнинг асосий қисмини мухлисларга ҳавола етади.\nЎзбекистон миллий жамоасининг 2020 йилдаги сўнгги йиғини ҳақида\n- Афсуски, йиғин доирасидаги икки ўйинда ҳам мағлубиятга учрадик. Шу боис суҳбатни айнан йиғиндаги мағлубиятлар ҳақида бошлаш ҳаммага ҳам ёқмаса керак. Бу ўйинлардаги асосий мақсад ғалаба билан бирга миллий жамоага чақирилган футболчиларни ҳолатини кўриб олиш эди. Аммо ҳаммаси биз ўйлагандек кечмади ва икки ўйинда ҳам ютқаздик. Мағлубиятлардан тўғри хулосалар чиқаришимиз керак. Энди муҳим баҳслар олдидан ўз муаммоларимизни яхшироқ билиб олдик.\nСурия ва Ироқ билан мағлубиятли ўйиндаги муаммо ва хулосалар\n- Сурия билан ўйин бошидан майдонда 10 киши бўлиб қолиб, камчиликда тўп суриш борасида тажриба орттирдик. Сон жиҳатдан камчлик бўлсак-да, рақибдан қолишмадик. Аммо ҳимоя марказимиздаги муаммолар яна кўзга ташланди. Аввалги муаммолар қандай бўлса, ўша ҳолида турибди. Ҳа, ҳимоячиларимиз кўп, аммо сондан кўра сифат муҳимроқ. Егор Криметс ҳам миллий жамоа ўйинларидан олдин жароҳат олаётгани туфайли ҳимоя чизиғи қандай кўриниш олиши ҳақида аниқ тасаввурга эга эмасмиз. Олдинда вақтимиз бор, умид қиламанки бу муаммога ечим топа оламиз.\nЯна бир камчиликларимиздан бири таркибдаги аксарият ёш футболчиларнинг киришиб кетиши учун вақт зарурлиги. Ўйинларимиздаги мағлубиятга индивидуал хатоларимиз сабаб бўлди. Қайси футболчи хатога йўл қўйганини ўзи билади. Умид қиламанки, расмий ўйинларда бундай ўйнамаймиз.\nҲимоя ва ҳужумдаги муаммолар ҳақида\n- Марказий ҳимоя чизиғи фақат бизда эмас, жуда кўп етакчи клубларда ҳам муаммо саналади. Шу боис, «Ливерпул»дек клуб ҳам ван Дейк сингари ҳимоячи учун 100 миллион евродан кўпроқ маблағ сарфлади.\nМарказий ҳимоячиларни қандай танлайман? Ўйинлар олдидан ким кучли бўлса, ўша ҳимоячини танлайман. Ислом Тўхтахўжаевни яхши билганим учун Хитойдан чақиргандим. У Ироқ билан баҳсда асосий таркибда ўйнаши керак эди. Аммо ўйиндан бир кун олдин кутилмаганда чой ичаётганда оёғига қайноқ сув тўкилди ва бироз куйди.\nАнзур Исмоиловнинг қайтарилиши? У қарор қилиб бўлди. Ўйлайманки, у сиз ҳам бир амалласак бўлади. Игор Голбан ҳам ҳали ишлаш керак. Рустам Ашурматовни хатоси учун дарҳол айбламаган бўлардим. У ҳам узоқ сафардан учиб келди. Анча вақт ўйин амалиётисиз қолди. Шунга қарамай, Суперлигадаги футболчиларни ҳам хорижда тўп сураётган легионерларимиздан қолишмайди, деб айта оламан. Айниқса, ҳимоячиларимиз. Март ойида ким кучли бўлса, миллий жамоада айнан ўша ўйнайди.\nҲужумдаги муаммолар? Бу бугун пайдо бўлган эмас, эски муаммо. Гап шундаки, жуда кўп клубларимиз бир ҳужумчи билан ўйнаётгани сабабли ҳужумчилар муаммоси ечимсиз қолмоқда. Яхши ҳужумчини маҳаллийлаштириш фикрига ҳам қўшилмайман. Чунки яхши ҳужумчи ўз юрти миллий жамоасига ҳам керак. Шомуродовдан ташқари, Игор Сергеев, Темурхўжа Абдухолиқов ҳам клубида яхши ишлашда давом этса, ҳали бизга кўп ёрдами тегади.\n«Миллий жамоадаги алмаштириб бўлмас футболчи? Етакчи сифатида – Одил Аҳмедов»\n- Миллий жамоа учун алмаштириб бўлмас деса ҳам бўлар, кўпроқ етакчи сифатида Одил Аҳмедов керак. Унинг майдонда қандай ҳолатда эканлигидан қатъи назар бу футболчилар руҳини кўтаради. Одилнинг захира ўриндиғи ёки кийиниш хонасида бўлиши шарт эмасдир, чунки у ерда мен ҳам бўла оламан, аммо майдонда бўлиши муҳим аҳамиятга эга. Шу боис асосий баҳсларда Одилдан умидимиз катта.\nДарвоза чизиғидаги муаммолар, 1-рақамли дарвозабон кимлиги ҳақида\n- Дарвозабонлар муаммоси ҳам бизда бир неча йиллардан буён мавжуд. Ёдингизда бўлса, 10 йиллар олдин чемпионатимиз ўйинларида легионер дарвозабонларга рухсат бермай, фақат ўзимизни дарвозабонларни ўйнатиш таклифи билан чиққандим. Ўшанда кўпчилик менинг қароримга қарши чиққанди. Негадир миллий жамоадан кетганимдан кейин эса ўша таклифим қабул қилинди. Шунга қарамай, бу қарор қандайдир эффект берганини сезганим йўқ.\nМиллий жамоадаги 1-рақамли посбони «Пахтакор» дарвозабони Элдор Суюнов. Чунки Нестеровдан кейин айнан у энг кўп ўйин амалиётига эга бўлди. Дарвозабон учун тажриба муҳим. Тажриба ёрдам бермаса, унинг ўрнида бошқа посбон ўйнайди.\nНеъматов? У ёш ва яхши дарвозабон. Ҳа, у хатога йўл қўйди, аммо ким ҳам хато қилмайди? Шунингдек, «Локомотив» посбони Жавоҳир Илёсов ҳам йиғинда менда яхши таассурот қолдирди.\nҚўл остимда дарвозабонлар кўп хато қилишларидан ўзим ҳам ҳайрон қоламан. Бизнинг ўйин услубимизда дарвозабон зарур пайтда сўнгги ҳимоячига айлана олиши, оёқ билан яхши тўп сура олиши керак. Аммо бундай дарвозабонлар жуда кам. Жаҳон чемпионатига чиқишни истарканмиз, замонавий футбол кўрсатишимиз шарт. Футболчилар мени тушунаётганликларига ҳеч қандай шубҳам йўқ.\nЎткир Юсупов? У билан ҳам Фарғонадаги фаолиятим давомида ярим йил ишлаганман. Ўткирнинг кучли ва кучсиз жиҳатларини яхши биламан. Тўғри, у ўтган йиллар давомида катта ўсишга эришди, аммо «Навбаҳор»даги ўйинлар билан миллий жамоа сафидаги ўйинлар орасида фарқ жуда катта. Буни аввалги йиғинларда ҳам кўрганмиз. Бундай ҳолат Голбан билан ҳам кўринмоқда? Буни пайқаган бўлсангиз яхши. Шу боис шундай ўйинчиларни йиғинда кўриб олаяпмиз.\n«Футболчиларни хорижга сотиш учун ўйнатмайман. Агент эмас, мураббийман»\n- Кўпчилик Жасур Жалолиддиновнинг трансфери масаласида гапириб ёки ёзиб чиқди. Чунки улар учун шуни кўтариб чиқиш кўпроқ обрў келтирса керак. Менга эса бош мураббий сифатида Жалолиддиновнинг янги клубда ўйин амалиётига эга бўлмаётгани кўпроқ ташвишланарли ҳолат. Аммо ОАВга бу масаладан кўра, унинг қанчага сотилгани ва шунга ўхшаш масалалар қизиқроқ бўлса керак.\nЁзишларича, «Бунёдкор» футболчиларини кейинчалик сотишим учун Ўзбекистон миллий жамоасига чақириб, реклама қилаётган эканман. Бунга жавобан айтмоқчиман – мен бозорда эмасман, мураббийман, агент эмас! Уларни сотиш учун чақирмайман. Агар кимнидир сотмоқчи бўлсам, у ҳолда «Бунёдкор»да ким билан ўйнайман? Футболчисини сотадиган мураббийни кўрганмисиз? Мураббий яхши футболчи сотиб олишни истайди, бу унга керак. Уларни бериб юбориш мен учун нимага зарур? Улар қўл остимда бўлишидан манфаатдорман.\nХалқаро турнирлар улкан бозор? Тўғри, аммо бу мен учун эмас, агентлар учун шундай. Мен учун натижа муҳим. Ҳар бир футболчи ўзини кўрсатишни ва кучлироқ клубга йўл олишни истайди, бу уларнинг орзуси. Менинг орзум эса ғалаба. Яхши футболчини қўйиб юбориб, кейин қандай ютишим мумкин?\nБош мураббийлар футболчини сотаётгани ҳақида эшитаяпсиз? Мураббийлар эмас, раҳбарият ёки агентлардир. Ҳеч қайси мураббий футболчилар олди-сотдисида қатнашмайди. Биласизми, «Бунёдкор» атрофида қанча агент айланиб юради? Барча ўйинчиларнинг ўз агенти бор. Хуршид Ғиёсов трансферини мисол келтираман. У қишда Жанубий Кореядан таклиф борлиги ва кетишини айтди, унинг шартномаси тугаганди. Бизни эса олдинда Осиё Чемпионлар лигаси кутиб турарди. У билан бир соат шу масалада гаплашдик. Унга, «Қанақа Корея, Ғиёсов!? Қаерга шошаяпсан? Биз ОЧЛда иштирок этишимиз керак. «Бунёдкор»га ёрдам бер, турнирда кучлироқ клублар эътиборига тушишинг мумкин» дедим. Уни қолдиришга ҳар қанча интилмай, Хуршид Жанубий Кореяга кетишини маълум қилди.\nШу боис, бизга футболчини ушлаб қолиш муҳим, уни сотиш эмас. Бунга Лутфулла Тўраевни ҳам мисол келтириш мумкин. Унда ҳам ўтган мавсум таклиф бор эди. Уни қолишга кўндирдим, яна бир йил ёрдами кераклигини айтдим. Чунки легионерлар кела олмайдиган вақтда миллий жамоага майдон марказида ҳаракат қиладиган тажрибали ўйинчи зарур. Одил Аҳмедов йўқлигида Лутфулланинг хизмати керак бўлди, бунинг устига Одил Ҳамробеков ҳозирда жароҳат олган. Агар Тўраев кетганида, ким бизга ёрдам берарди? Бу жуда муҳим чизиқ.\nМиллий жамоага фақат «Бунёдкор» футболчиларини чақираётганим йўқ. Статистикага қаранг, «Бунёдкор»чилар жамоанинг кучсиз томонидек кўриняптими? Миллий жамоага ўғлимни чақираётганим йўқ, ахир. Агар клуб манфаатларини ўйлайдиган мураббий бўлганимда Ироққа қарши ўйинда «Бунёдкор» ўйинчиларини майдонга туширмаган бўлардим. Ахир икки кундан кейин бизни «Металлург»га қарши ўйин кутиб турганди.\nВадим Абрамов «Бунёдкор»дан қачон кетмоқчи?\n- Ҳозирги пайтда Ўзбекистон миллий жамоасининг асосий қисмини «Пахтакор» футболчилари ташкил этаётгани мени кўпроқ ўйлантирмоқда. Бу миллий жамоа учун катта минус. Бунақада «Пахтакор» ва Ўзбекистон миллий жамоаси ўйинларида Шота Арвеладзе билан жой алмашсак кифоя бўлади, чунки таркиб ўша бўлади. Уч кун ичида мен тайёр таркибга ўз қарашларимни сингдира олмайман. Шу боис, «Бунёдкор»да ишлаб Ўзбекистон миллий жамоасига кўпроқ фойдам тегиши мумкин. Ўзбекистон миллий жамоаси билан ҳал қилувчи босқичга етиб келсак, «Бунёдкор»дан ўзим кетаман. Фақат миллий жамоа билан шуғулланаман. Ҳозирча эса икки жамоада ҳам ишлаётганимда ҳеч қандай муаммо кўрмаяпман. Аксинча бу миллий жамоа учун фойда.\n«Лутфулла Тўраев майдонда югуриши шарт эмас»\n- Лутфулла Тўраевга ишонч билдираётганимни бемалол тушунтира оламан. Биринчидан, у ҳали расмий ўйинларда майдонга тушганича йўқ. Тўғриси, ўйнаганини эслолмайман. Айтишим мумкинки, Лутфулла ҳозирги ўйнаётган позициясида Ўзбекистоннинг энг яхши футболчиларидан бири. Уни реклама қилишни истамайман, чунки четдан қараганда бу бошқача кўриниши мумкин. Айтингчи, «Барселона»ни Бускетсиз тасаввур қила оласизми? Аммо у ҳам кимларгадир ёқмайди. У ҳам майдонда деярли пиёда юради. Тўраев ҳам майдонда югуриши шарт эмас, агар у тўғри позиция танласа жамоага кўпроқ фойда келтириши мумкин. Қисқа давр ичида айнан унинг атрофида ёш футболчиларимиз қандай ўсишга эришганига эътибор беринг. У бизда етакчи. Миллий жамоада Аҳмедов ва яна аксарият яримҳимоячилар йўқлиги учун айнан Тўраев бу чизиқ учун керак.\nЙил бошида Беларус миллий жамоасига қарши ўртоқлик ўйинимизда Лутфулла таркибда бўлганида аминманки, биз уларга мағлуб бўлмасдик. Шунга қарамай, миллий жамоадаги ҳар қандай муваффақияцизлик учун тошлар менга қарата отилишини тўғри тушунаман ва таркибга Навкаровни чақирсам ҳам, Лутфулла Тўраевни чақирсам ҳам бунга жавобгар бўламан. Шундай экан, барчасига тайёрман ва масъулиятни чуқур ҳис қилган ҳолда Жаҳон чемпионатига чиқиш учун қўлимдан келган ҳамма ишни қиламан.\nВадим Абрамов Ўзбекистон тэрма жамоасидаги алмаштириб бўлмас футболчи кимлигини айтди


Россия ва Хитой шу ойнинг охирида биринчи қўшма ҳарбий машқ ўтказишни режаламоқда.\nСинхуа ахборот агентлигининг маълум қилишича, 18-25 августга белгиланган машқларда 10 мингдан ортиқ қўшин қатнашади. Буларга армия, денгиз флоти, ҳаво кучлари, флот пиёда қўшинлари, дессант ва бошқа ташкилий бўлимлар киради. Ҳарбий машқлар Россияиннг Узоқ Шарқидаги Владивосток ҳамда Хитойнинг Шанбонг вилояти худудларида бўлиб ўтади.\nРоссия ва Хитой Шанхай ҳамкорлик ташкилотига аъзо давлатлардир. Синхуа агентлигига кўра, қўшма машқларни кузатиш учун Шанхай гуруҳига кирувчи бошқа давлатлар мудофаа вазирлари таклиф этилади.\nЭслатиб ўтамиз, бу ташкилотга Россия ва Хи тойдан ташқари, Қирғизистон, Қозоғистон, Тожикистон ва Ўзбекистон киради.\nХабар қилинишича, Хитой мудофаа вазири бу машқларнинг учинчи давлатлар манфаатларига қарши эмаслигини таъкидлаган.


18 Сентябрь 10:21\nNUR-SULTAN. Kazinform – Джон Хопкинс университети маълумотларига кўра, дунёда коронавирусни юқтирганлар сони 30 миллионга етди, 941,3 минг киши вафот этди, деб хабар беради Kazinform BBCга асосланиб.\nЖаҳон соғлиқни сақлаш ташкилоти (ЖССТ) Европада вазият эпидемия авж олган март ойига қараганда анча ёмонроқ эканлигини таъкидлади.\n«Ўтган ҳафтада дунёда вирусни юқтиришнинг 300та янги ҳолати қайд этилди», - деди ЖССТнинг Европа бўйича минтақавий директори Ханс Клюге. Март ойининг охирида Европада бир кунлик янги ҳолатлар сони 26 475тага етганди.\n«Вазият жуда ёмон», - деди Клюге.\nҲозирги кунда кўплаб Европа давлатлари сўнгги ойлардаги энг юқори кўрсаткичларга эга.\nКлюгеннинг сўзларига кўра, дунёда вирус тарқалиши тобора ўсиб бормоқда.\n«Июль ойида юқтириш даражаси паст эди. Ва сентябрь ойидаги кўрсаткичлар биз учун огоҳлантириш бўлиши керак эди», - деди у.\nНидерландия эпидемия даражаси юқори бўлган мамлакатлардан биридир.\nИспанияда талабалар университет ва мактабларда хавфсизликни талаб қилиб кўчаларга чиқишди. Хусусан, улар гигиена стандартларини яхшилашни ва ўқитувчиларни шахсий хавфсизлик воситалари билан таъминлашни талаб қилмоқдалар. Сўнгги кунларда мамлакатда коронавирусдан 239 киши вафот этди. Бу июнь ойидан бери энг юқори кўрсаткич. Вирусни юқтирганлар сони кўпайган, айниқса Мадридда.\nФранцияда касаба уюшмалари вакиллари норозилик намойишларини ўтказадилар. Уларнинг фикрича, ҳукумат томонидан иқтисодий муаммоларни ҳал қилиш бўйича кўрилаётган чоралар етарли эмас. Расмийлар 2020 йилга келиб 800 мингдан ортиқ киши ишсиз қолишини тахмин қилмоқда.\nФранцияда сўнгги кунларда 10 мингта янги COVID-19 юқтириш ҳолати қайд этилди.\nГерманияда сўнгги 24 соат ичида вирусни юқтирганлар сони шу йилнинг апрель ойидан бери энг юқори кўрсаткичга етди.\nАнглиянинг шимоли-шарқидаги бир қатор шаҳарларда қўшимча карантин чоралари жорий этилмоқда.


Қизилтепа туманидаги 12-мактаб директори 20 нафар ўқитувчини коронавирусга қарши эмланмагани учун ишдан четлаштириш ўрнига, қонунга зид равишда ишдан бўшатиш бўйича буйруқ чиқарган.\nНавоий вилояти Қизилтепа туманидаги 12-сонли мактаб директорининг буйруғида 20 нафар ходимларнинг меҳнат шартномалари ёппасига бекор қилинганини кўриш мумкин.\nБунга уларнинг коронавирусга қарши вакцина билан эмланмагани сабаб бўлган. Буйруққа асос сифатида Махсус комиссиянинг 2021 йил 17 июлдаги йиғилиши 78-сонли баёни асос қилиб кўрсатилган.\n“Мактаб директори Республика махсус комиссиясининг йиғилиши баёнини тушунмасдан 20 нафар ходим билан меҳнат шартномасини бекор қилиш ҳақида буйруқ чиқарган. Аслида бизни вақтинча ишдан четлаштириши керак эди. Бу қанчалик ҳақиқатга тўғри келади?” – дейди Kun.uz'га мурожаат қилган ўқитувчилардан бири.\nҲолатга ойдинлик киритиш мақсадида мазкур мактаб директори вазифасини бажарувчи Учқун Ашуров билан боғландик. Унинг маълум қилишича, буйруқ ҳали расмийлаштирилмаган ва ўқитувчиларни ишдан бўшатиш нияти ҳам бўлмаган. У бу ҳаракатларини ўқитувчиларнинг вакцина олишларини тезлаштиришга қаратилгани билан изоҳлади.\n“Бир неча марта огоҳлантиришимга қарамай, айрим ўқитувчилар эмланишни пайсалга солиб келишди. СЭС томонидан уларнинг эмланмагани аниқлангач, менга 30 “минималка” жарима ёзишди. Бундан жаҳлим чиқиб, кадрга буйруқ расмийлаштиришни буюрдим. Сўнг, сиз кўрган буйруқ нусхасини ўқитувчиларга кўрсатдим. Шундан сўнг, қисқа фурсатда кўпчилиги эмлангани ҳақида сертификат тақдим этди. Лекин буйруқ тайёрлашда ўқитувчиларни ишдан бўшатишни ният қилмаганман. Буйруқ расмийлаштирилмаган ҳам. Шунчаки, қўрқитиб қўймоқчи эдим. Ўқитувчилар ишлаб юрибди. Ўзларидан сўрашингиз мумкин”, – деди Учқун Ашуров.\nШунингдек, Учқун Ашуров ўқитувчиларни вакцина билан эмланиш ҳақида ёзма огоҳлантирмаганини, уларга нисбатан ишдан вақтинча четлаштириш чорасини қўлламаганини тан олди.\nЎқитувчилар мактабда иш фаолиятини олиб боришаётганини тасдиқлашди. Гарчи мактаб директори кет демаётган бўлса-да, қўлларида имзоланган, муҳрланган ва 170-рақам берилган буйруқнинг борлиги ходимларда мавҳумлик кайфияти сақланиб қолишига сабаб бўлмоқда.\nҚизилтепа туман СЭОМ бошлиғининг ўринбосари Шаҳриёр Ашуров 12-сонли мактаб директори Учқун Ашуровга нисбатан МЖтКнинг 54-моддаси билан маъмурий жарима қўлланилганини тасдиқлади.\nНима бўлган тақдирда ҳам, директорнинг ноҳақлигини қайд этиш лозим. Аввало, у ходимларни “қўрқитиб қўйишга” ҳақли эмас. Қолаверса, вазиятнинг ҳуқуқий ечими мавжуд. Бундай ҳолатда ходим ишдан бўшатилиши эмас, Меҳнат кодексининг 113-моддасига асосан ишдан четлаштирилиши лозим.\nИшдан четлаштирилган давр учун ходимга маош тўланмаслигининг ўзи бу чоранинг нақадар таъсирчанлигини кўрсатиб турибди.\nҚизилтепадаги мазкур ҳолат ҳам жойларда айрим иш берувчиларнинг ишдан четлаштириш тартибидан ҳамон бехабар эканини кўрсатмоқда.\nМеҳнат кодексининг 113-моддасига кўра, карантинли ва одам учун хавфли бўлган бошқа юқумли касалликлар тарқалиши таҳдиди мавжуд бўлганда Бош давлат санитария врачининг қарори асосида қонунчиликда белгиланган тартибда жорий этиладиган профилактик эмлашдан ўтишни рад этган тақдирда, ходим ишдан четлаштирилиши мумкин.\nИшдан четлаштириш ва ишдан бўшатиш бошқа-бошқа тушунчалардир. Ишдан четлаштириш – бу иш берувчининг ходимда меҳнат фаолияти билан шуғулланишга тўсқинлик қиладиган сабаблар вужудга келганда, ўша сабаблар бартараф этилмагунча, ходимни ишга қўймасликдан иборат ҳаракати ҳисобланади.\nИшдан бўшатиш эса ходим билан меҳнат муносабатларини батамом узиш, уни ишлаб турган ишидан тўлақонли маҳрум қилиш ҳисобланади.\nБу Навоий вилоят халқ таълими тизимида юз бераётган қонунбузилиши ҳолатларининг биринчиси эмас.\nХТБ мудирининг “пора” сифатида олган пули якунда “қарз”га айланиб қолгани, Хатирчида мактаб таъмири чала қолиб, ўқувчилар совуқ хоналарда таълим олаётгани, олийгоҳга киролмаган битирувчилар мактаб маъмурияти томонидан қўшни давлатлардаги ОТМларга ҳужжат топширишга мажбурланаётгани, айрим мактаблар ходимлари шанбаликка чақирилгани шулар жумласидандир.\nХалқ таълимининг янги вазири Бахтиёр Саидов ва вилоятга яқиндагина ҳоким этиб қўйилган Нормат Турсуновлар вилоятнинг маориф тизимида ислоҳотларни амалга оширсалар ажаб эмас.\nМеҳнат вазирлиги вакцина олмаган ходимларни ишдан четлаштириш тартиби ҳақида маълумот берди


Қуръонда келган Фиръавннинг хотини азизлиги жиҳатидан Марям онамиздан устунмилар?\nСАВОЛ: Қуръонда келган Фиръавннинг хотини азизлиги жиҳатидан Марям онамиздан устунмилар?\nАллоҳ таоло Қуръони Каримда мўминларга Фиръавннинг хотини ва Биби Марямни мисол қилиб келтиради:\n«Аллоҳ иймон келтирганларга Фиръавннинг хотинини мисол қилиб келтирди. Ўшанда у: «Роббим, менга Ўз ҳузурингда – жаннатда бир уй бино қилгин. Менга Фиръавндан ва унинг ишидан нажот бергин ва менга золим қавмдан нажот бергин», деб айтди» (Таҳрим сураси, 11-оят).\nФиръавннинг хотини ўша пайтдаги энг катта подшоҳнинг аёли эди. Ҳар жиҳатдан тўкинликда яшар эди. Нимани хоҳласа, шуни қилиши мумкин. Қасрларда, турли неъматлар ичида фароғатда яшашига қарамасдан, кофир ва золим эрига ва қавмига қарши чиқди. Аллоҳ таолога иймон келтирди. Аллоҳдан жаннатда уй қуриб беришини сўради. Бу эса дунё ҳойи-ҳавасидан устун келишнинг олий мисолидир.\nМўминаларнинг иккинчи мисоли Биби Марямдирлар.\n«Ва фаржини пок сақлаган Имрон қизи Марямни (мисол келтирди). Бас, Биз унга Ўз руҳимиздан пуфладик ва у Роббининг сўзларини ҳамда китобларини тасдиқ қилди ва итоаткорлардан бўлди» (Таҳрим сураси, 11-оят).\nИмроннинг қизи Биби Марям Аллоҳга соф эътиқодда бўлганлар ва ўзларини ҳам соф тутганлар. Яҳудийлар туҳмат қилганларидек, нопок бўлмаганлар. Аллоҳ таоло Жаброил фаришта орқали ўша пок жасадга Ўз руҳидан «пуф» дейиш билан Ийсо алайҳиссаломни ато қилган. Бу қиссалар бошқа сураларда батафсил келгани учун биз бу ерда яна такрорлаб ўтирмаймиз, фақат шуни таъкидлаймизки, у киши Аллоҳнинг сўзларига ва китобларига иймон келтирганлар ҳамда итоаткор қавмлардан бўлганлар. Мўминлар Биби Марямнинг ҳаётларидан ўрнак олишлари керак.\nАммо Фиръавннинг хотини Марям онамиздан устун, деган гап йўқ. Валлоҳу аълам.


NASA: Эгизакларнинг бири Ерда қолди, иккинчиси эса - самода\n22:19 / 01.02.2017\nЯқинда инсон парвози тарихидаги энг қизиқ космик тадқиқотлардан бирининг натижалари эълон қилинди. NASA шу ҳақида хабар берди.\nСкотт ва Марк Келли — бир-бирига ўхшаш эгизак ака-укалар ҳамда астронавтлар бўлиб, улар ажойиб тажрибада қатнашишди: Скотт халқаро космик станцияда (ХКС) бошқа космонавтлар билан бирга 340 суткага самога парвоз қилди, Марк эса Ерда қолди.\nTwin Study номли лойиҳа узоқ космик парвозларнинг инсон саломатлигига таъсирини ўрганиш учун йўлга қўйилди. Бир хил ген асосга эга ака-укалар олимларга жуда кўп тиббий маълумотлар тақдим этишди, улар яқин келажакда ўрганиб чиқилади. Бироқ ҳозирнинг ўзидаёқ баъзи қизиқ деталлар пайдо бўлди.\nИнсон хромосомаларида теломерлар бўлади - уларнинг узунлиги ҳар янги ҳужайра бўлинишида қисқаради. Улар чексиз бўлина олмайди, шу боис қариш омилларидан бири ҳисобланади. Олимларнинг аниқлашича, миссия давомида Скоттнинг теломерлари укасиникига нисбатан узунроқ бўлган. Астронавт Ерга тушганида унинг теломерлари тезда парвоз олди ҳолатига қайтган.\nШунингдек ака-укалар ДНКсида ҳам баъзи тафовутлар аниқланган, бироқ кўрсаткичлар бироз вақтдан сўнг яна аввалги ҳолатига қайтган. Бу нимани англатиши олимларга ҳозирча қоронғи. NASA бошқа астронавтлар билан ҳам тадқиқот ўтказишни режалаштирмоқда.\nЭгизаклар билан ўтказилган тадқиқот "эгизаклар парадокси"ни ёдга олишга мажбур қилади: нисбийлик назарияси доирасида Эйнштейн ёруғлик тезлигига яқин тезликда ҳаракатланишда вақт секинлашиши тўғрисидаги хулосага келган. Демак, Скотт космик кема бортида бир йилни ўтказиб, ёшарган бўлиши мумкин. ХКС ёруғлик тезлигида ҳаракатланмайди, албатта. Бироқ эҳтимол тез орада тажриба натижалари инсоннинг қаришига оид саволларга жавоб топар.


Ню Йоркдаги фитнага алоқадор шахс қўлга олинди\nНю Йорк марказидаги Таймс майдонида амалга ошмай қолган террор ҳужумига алоқадорликда гумон қилинган шахс қўлга олинди.\nАҚШ Бош прокурори Эрик Ҳолдер АҚШ фуқароси бўлган Файсал Шаҳзод Дубай шаҳрига учиб кетишга уринган пайтда Нью Йоркдаги Жефф Кеннеди аэропортида қўлга олинганини билдирди.\n- Текширув ишлари давом этмоқда. Биз барча зарурий маълумотларни йиғаяпмиз ва бир нечта йўналиш бўйича текширув олиб бораяпмиз. Мазкур террор ҳужумидан мақсаднинг америкаликларни ўлдириш бўлгани аниқ, деди АҚШ Бош прокурори.\nАхборот агентликлари маълумотига кўра, келиб чиқиши покистонлик бўлган 30 яшар Файсал Шаҳзод яқинда Покистонда бўлиб АҚШга қайтган.\nФедерал тергов бюроси Шаҳзод шанба куни портлатилиши режаланган автомобилни Таймс майдонига ҳайдаб боргани учун қўлга олинганини айтди. Шаҳзодга Манҳеттен федерал суди расман айблов эълон қилади.


Ўзбек "милиционер"ини таҳқирловчи видео тарқалди\n29 ноябр 2020, Тошкент вақти: 13:03\nБу суратнинг мақолада тилга олинган видеолавҳага алоқаси йўқ.\nЎзбек милиционери формасини кийган шахснинг намойишкорона таҳқирлангани акс этган видеолавҳа Интернетдаги WhatsApp тармоғида телефондан-телефонга ўтиб тарқалмоқда.\nМазкур лавҳа Тошкентдаги муштарийлар орасида қўлма-қўл бўлгач, электрон почта воситасида Озодлик мухбирларига ҳам келди.\nКадр ортида янграган Тошкент шевасидаги овоз соҳиби милиционер деб тушунилаётган шахсни уят гаплар билан тинимсиз сўккани эшитилади.\nТахқирланаëтган шахс эса “бўпти ока” деб, тинимсиз шафқат сўрайди. Шу аснода кадр ортидаги овоз янада даҳшатли янграй бошлайди ва овоз эгаси “милиционер”ни бир четда тик турган бутилка устига ўтиришга мажбурлай бошлайди.\nҲақорат ва сўкишлар суръати тезлашади. Кадр ортида туриб сўкаëтган шахс ўнг оëғи билан “милиционер” ни қаттиқ тепади.\n“Милиционер” забун аҳволда ерга йиқилади ва амаллаб ўрнидан туради.\n“Милиционер” “бўпти ока” деб зорланишда давом этади. Кадр ортида туриб сўкаëтган шахс эса “милиционер”га тасвирда кўриниб турган шиша бутилкага ўтиришни жаҳл билан қайта-қайта буюради. Атрофдан "бўлди-бўлди" деган бошқа овозлар ҳам эшитилади. Ҳақоратлар ëмғири ортида қолган “милиционер” деворга суяганча турибди. 45 секундлик видеолавҳа шу жойда тугайди.\nБу видеолавҳанинг ҳаваскор артистлар тарафидан атайлаб саҳналаштирилгани ҳақида ҳам иддаолар бор.\nАммо бизга аниқ бўлгани шуки, ўзбек милиционери формасидаги шахс ошкора таҳқирланади.\nКадр ортидаги шахс милиция ходимлари шаънига уят сўкишларни қалаб ташлайди.\nОзодлик мухбири милиционер, деб тушунилаётган шахснинг таҳқирлангани акс этган видеотасвир юзасидан изоҳ сўраб Ўзбекистон Ички ишлар вазирлигига қўнғироқ қилди.\nОзодлик мухбири вазирлик телефон тармоғига уланган пайтида Ички ишлар вазирлиги зобити қўл остидаги ходимга буруқ бераëтгани эшитилиб турди.\nЛавозими юксак зобит қўл остидаги мулозимни тилга олиб бўлмас тарзда ҳақоратли калималар билан сўкар эди.\nНиҳоят милиция мулозими уни тармоқда маҳтал бўлиб кутиб турган Озодлик мухбирига сасланиб, "эшитаман", деди.\n"Шунақа видео тарқалибди", дея мулозимга вазиятни тушунтирдик.\n- Бунақа видеодан ҳабарим йўқ, бу видеони сизга ким берди, дея мулозим Озодлик мухбирига оид маълумотларни ëзиб олди.\n- Эл юрт орасида милиционерларнинг обрў эътибори йўқми? Аҳолининг сизларга муносабати қандай, деган саволимизга милиция мулозими бир оз жим қолди ва синиқ товушда “нормалний” деди.\nСуҳбатдошимиз милиционерларнинг обрў-эътибори масаласини Саидали Рустамов деган бошлиқ муҳокама қилишини айтиб телефон номер берди.\nАммо бу телефонга боғлана олмадик.\nИнтернет тармоғига қайтиб “ўзбек милиционерлари” дея қидирув берганимизда Yotube.com порталида ўзбек милиционерлари ҳақорат қилинган ўнлаб видеотасвирлар борлигини кўрдик.\nБу тасвирлардан бирида Тошкентнинг Лабзак мавзеидаги ДАН ходими уни ўраб олган ҳайдовчилар тарафидан ҳақоратланади.\nЎзбек милиционерларини “порахўр”, дея сўккан ўзбек қўшиқчиси Абдулла Қурбонов акс этган видеотасвир остидаги ëзувларда ҳам милиционерлар ëнини олганларни деярли кўрмаймиз.\nЎзбек милиционерларининг интернетда обрўсизлантиришига қарши Ўзбекистон Ички ишлар взаирлиги бирор бир муносабат билдиргани тўғрисида бирон маълумот учратган эмасмиз.\nБиз бу лавҳа мазмунини Ўзбекистонда истиқомат қилаëтган бир неча журналистга айтиб бериб, улардан фикр сўрадик. Лекин биз алоқада бўлган уч нафар журналист ўзбек милиционерларини ҳимоя қилиб бирор сўз айта олишмади.\nИсми айтилмаслигини истаган тошкентлик журналист бир кун олдин милиционерлар тазйиқига учраганини айтади:\n- Мен кеча метро бекатидаги рекламани суратга олганим заҳоти милиционерлар қўлга олишди. Уят гаплар билан сўкишди. Шу боис мен уларни ҳимоя қилгим келмайди. Лекин кадр ортидаги сўконғичларни ҳам ëқламайман, деди журналист.\nЎзини Феруза, деб таништирган журналист тасвирдаги “милиционер” аҳволига ачингани ва ўзбек эркакларининг беҳаë сўкинишлари кўча-кўйда тез-тез эшитилаëтганидан безор бўлганини ëзиб юборди.\nМарказий Осиëда энг кўп сонли милиция ходимларига эга бўлган Ўзбекистонда 22 йилдан бери "Милиция тўғрисида"ги қонун қабул қилинмаган.


МАЪНАВИЯТСИЗ ОДАМ ДАБДАБАГА РУЖУ ҚЎЯДИ - Ўзбекистон овози газетаси\n— Тўйлар азалий анъанамиз, миллий қадриятларимиздан бири ҳисобланади. Бир-биримизга эзгулик тиласак, яхшилик соғинсак, «Бошингиз тўйдан чиқмасин», деб ният билдирамиз. Тўй — хурсандчилик, қувонч демакдир. Тўй — яхшилик, тинчлик, осойишталик, меҳр-муҳаббат рамзи. Бу миллий қадриятимиз катта тарбиявий аҳамиятга эга. Иззат-ҳурмат, меҳмондўстлик, дуо олиш, эзгу ишларга ундаш, мушоира, айтишувлар шу куни намоён бўлади. Тўй — аслида бахтга замин. Аммо баъзи тўйлар қувонч эмас, ғам-ташвиш келтиряпти. Бу ҳақда жиддий ўйлаб кўрадиган вақт келди.\nДавлатимиз раҳбари Навоий вилоятига ташрифи чоғида бу масалага яна бир карра эътибор қаратди. Айниқса, мутасадди раҳбарлар ҳашаматга, дабдабабозликка ружу қўяётгани, бу жамоатчиликнинг ғашини келтираётгани танқид қилинди. Энди бир ўйлаб кўрайлик, «камхарж тўй қилиш керак», деб тарғибот қилаётган давлат хизматчисининг ўзи дабдабали тўй берса, одамлар буни қандай тушунади?..\nДинимизда ҳам ортиқча сарф-харажат қораланади. Инсон омили, унинг манфаатлари, меҳнати қадрланади. Биз айни шу жиҳатга алоҳида эътибор қаратишимиз лозим. Ҳамма нарсада бўлганидек, тўйда ҳам меъёрга амал қилиш зарур. Акс ҳолда, нохушликлар юзага келиши мумкин. Депутатлар сайловчилар билан жойларда учрашувлар ўтказяпмиз. Хонадонларга кириб боряпмиз. Баъзан «элдан кам бўлмай», деб бор-йўғини бир кунда сочаётган юртдошларимиз билан рўбарў келяпмиз.\nБир аёл боласини ўзи тарбиялаб, набирасига ёрдам пули ололмаётганидан шикоят қилиб мактуб ёзган эди. Хонадонига бордик. Она 37, ўғил 18 ёшда. Келин 17 га тўлиб-тўлмаган, қўлида чилласи чиқмаган чақалоқ. На қизнинг, на йигитнинг бирор ҳунари бор. «Эртароқ турмуш қуришибди-да?», деган саволимизга хонадон бекаси қуйидагича жавоб берди: «Шундай бўлиб қолди-да. Орзу-ҳавас деганларидек. Уйимизни сотиб, тўй қилдик. Қўлимизда куч, белимизда қувват борлигида фарзимизни бажаришни истадик...»\nМен эса ўзимга савол бераман: нега фарзандингиз ўқишини, бирор касб ёки ҳунар эгаси бўлишини ҳавас қилмадингиз? Унинг ҳаётда ўз ўрнига эга бўлиши ҳамма нарсадан, айниқса, ҳашаматли тўй, ҳали тушуниб қадрига етмаган оиласидан устунроқ эмасмиди? Наҳот шу қадар мудроқмиз?..\nМаънавий уйғонмасак, ғафлатда қолаверамиз. Тўй бизнинг маънавиятимиздан дарак беради. Эртани ўйламасак, кўрпага қараб оёқ узатмасак, ҳеч ким бўлмай ўтаверамиз. Кимдандир андоза олиб, кимўзарга дастурхон ёзиш охир-оқибатда қарзга ботиради, оилани оғир аҳволга солади. Катта данғиллама тўй бахтга кафолат бўлганини ким кўрибди?.. 70 йилга етадиган сеплар билан оилада ким қадр топибди?.. 7 эмас, 70 маҳаллага довруғи етадиган тўй қилиб, 40 қозон ош дамлаб, тарқатган киши яхши одам бўлади, деган қоида ҳеч қаерда ёзилмаган ва унга ҳеч ким раҳмат айтмайди.\nКатта тўй қилиб ҳеч ким обрў топмаган. Лекин фарзанд тарбиясига эътибор қаратиб, уни комил инсон этиб тарбиялаган ота-она ҳамиша олқишга сазовор бўлган. Эл корига ярайдиган, ақлли, билимли фарзанд тарбиялаган ота-онага ҳамма ҳавас қилган, ҳамма раҳмат айтган.\nУйимизда, кўнглимизда ҳар куни тўй бўлиши учун фарзандимиз тарбиясига эътибор қаратайлик. Ахир комил фарзандга ота-она бўлишдан ортиқ ҳам бахт борми? Ҳеч кимдан кам бўлмайлик, бир умр ғурурланиб юрайлик, десак, катта тўй қилиш эмас, яхши фарзанд тарбиялашимиз керак.


«Янги-Ангрен» ИЭСдаги бахтсиз ҳодиса: оқибат аянчли бўлди, сабаблар эса ҳамон аниқ эмас...\n— Ёнғин аслида 12-белгидан чиқмаган, — дейди энергия қозон тозалаш цехининг иккинчи бир ишчиси. — Олов тепадан келди. Агар биздан чиққанида биринчи навбатда шимимиз, пойабзалимиз, оёғимиз куйиши керак эмасмиди?!\nАнтиқа буюмлар дўконидан сотиб олинган граната портлаб кетди\nАҚШнинг Виржиния штатидаги антиқа буюмлар дўконидан сотиб олинган граната портлаши натижасида 12 ёшли ўспирин вафот этди. Бу ҳақда "CBS News" нашри хабар бермоқда.\nБоғдод марказидаги Таяран майдони яқинида иккита портлаш содир бўлди. Бу ҳақда "GardaWorld" нашри хабар бермоқда.\nҚайд этилишича, бугун, 2021 йил 20 январь куни соат тахминан 11:42 да Янги-Ангрен иссиқлик электр станциясининг қозон агрегатида кўмир-кукуни ҳаво аралашмасининг чақнаши содир бўлган.\n“Янги-Ангрен” ИЭСда юз берган портлаш оқибатида уч киши ҳалок бўлди\nБугун соат 11:42да Янги-Ангрен иссиқлик электр станциясининг профилактика чораларини кўриш учун тўхтатилган 5-энергия блокида чанг-кўмирли ҳаво аралашмасининг чақнаши содир бўлди\nПокистоннинг шимоли-шарқидаги Панжоб вилоятининг Равалпинди шаҳрида содир бўлган портлашда камида 25 киши жароҳат олди. Бу ҳақда Geo телеканали полиция ходимларига асосланиб хабар берди.\nАндижондаги кўп қаватли уйда газ портлаши натижасида 3 киши шифохонага ётқизилган\nИжтимоий тармоқларда Андижондаги кўп қаватли уйда газ портлаганлиги ҳақида хабарлар тарқалган. Бу ҳақда Бош прокуратура хабар берди\nАҚШда кучли портлаш юз берди. Жабрланганлар бор (Фото)\nАҚШнинг Ғарбий Виржиния штатидаги кимё заводида кучли портлаш юз берди. Ҳодиса оқибатида камида тўрт киши жароҳат олган.\nЖорий йилнинг 3 декабрь куни кечқурун 10 ёшли Ф.Х. дўстлари билан кўчада пиротехника воситаларини эрмак қилган. Бу ҳақда ИИВ хабар берди.\nЯнгийўлдаги портлашдан жабр кўрган оилага янги уй қуриб берилади\nТошкент вилояти Янгийўл туманидаги портлашдан жабр кўрган оилага янги уй қуриб берилади дея хабар берилмоқда вилоят ҳокимлигининг мурожаатлар бўйича махсус каналида.\n— Бу масала қўмитага тааллуқлилик даражаси юқори бўлмаса-да, ҳар йилги ўрганишларга кўра, бунга асосий сабаб — кўп хонадонли уйларда иссиқлик етказиб бериш тизимининг умуман яроқсиз ҳолга келганидир.\nКобулда университетга ҳужум қилинди. Жароҳатланганлар бор\nКобулдаги университетга қилинган ҳужум натижасида камида тўрт киши жароҳат олди. Бу ҳақда Афғонистон Соғлиқни сақлаш вазирлиги маълум қилди.\nҚайси смартфон қўлингизда портлаб кетиши мумкин?\nБатареясида муаммоси бор ҳар қандай смартфон қўлда портлаб кетиши мумкин. Узоқ вақт қувват олдириш, сувга тегиб кетиш ёки кучли зарба портлашни келтириб чиқариши мумкин. Бу ҳақда «Интеллектуал захира» компанияси директори Павел Мясоедов «Прайм» агентлигига сўзлаб берди.


Қирғизистон ва Тожикистон чегарасидаги вазият барқарорлашди - 18.03.2019, Sputnik Ўзбекистон\nДушанба куни Қирғизистон ва Тожикистон делегациялари чегарадаги вазиятни барқарорлаштириш бўйича музокараларни давом эттиришади. 18.03.2019, Sputnik Ўзбекистон\n© Sputnik / Хушнуд Рахматуллаев / Фотобанкка ўтишНа таджикско-афганской границе в районе Пянджского погранотряда\nДушанба куни Қирғизистон ва Тожикистон делегациялари чегарадаги вазиятни барқарорлаштириш бўйича музокараларни давом эттиришади.\nТОШКЕНТ, 18 мар – Sputnik. Қирғизистон ва Тожикистон чегарасидаги вазият барқарорлашди. Бу ҳақда РИА Новостига Қирғизистон чегара хизмати маълум қилди.\n“Қирғизистон ва Тожикистон чегарасидаги вазият умуман олганда барқарорлашди. Дам олиш кунлари чегарага яқин ҳудудларда можаро ва одамлар тўпланиши қайд этилмади”, - дея маълум қилишди агентликка.\n15 Март 2019, 15:05\nҚирғизистон чегара хизмати маълумотига кўра, душанба куни Қирғизистон ва Тожикистон делегациялари чегарадаги вазиятни барқарорлаштириш бўйича музокараларни давом эттиришади.\nҲозирда Баткент вилоятида Қирғизистон бош вазири ўринбосари Жениш Раззаков чегара хизмати, ИИВ ва вилоят раҳбарлари билан бўлиб турибди.\nЭслатиб ўтамиз, 13 март куни Қирғизистоннинг Оқсой ва Тожикистоннинг Меҳнатобод чегара қишлоқлари аҳолиси ўртасида можаро юзага келган эди. Бунга Оқсой-Тамдик айланма йўли қурилиши сабаб бўлган. Тожикистонликлар Қирғизистон техникаларига йўлни тўсиб қўйган. Шундан сўнг йўл қурувчиларга Оқсой аҳолиси ёрдамга келган. Натижада ўртада тўқнашув содир бўлиб, унда икки томондан 200 киши қатнашган. Бир қирғизистонлик жароҳат олиб, касалхонага ётқизилади. Эртаси куни тўқнашувлар давом этиб, яна икки нафар Қирғизистон фуқароси жароҳатланади. Тожикистон томони маълумотларига кўра, ҳодисада икки нафар тожик фуқароси ҳалок бўлган, ўнга яқин киши эса жароҳатланган.


Абрахам Вальделомор. Кабальеро Кармело (ҳикоя) | www.ziyouz.uz\nБош саҳифа Жаҳон насри онлайн антологиясиАбрахам Вальделомор (1888-1919; Перу)Абрахам Вальделомор. Кабальеро Кармело (ҳикоя)\nКунлардан бир кун нонуштадан сўнг, қуёш нурлари аллақачон қиздира бошлаган маҳал чоғроққина майдон бўйлаб, уйимиз томонга зулукдек отини ниқтаганча бир суворий елиб келаётганига кўзимиз тушди: унинг бўйнидаги рўмолча шамолда ҳилпирар, қора ипак ёпинчиқнинг попилтириғи пирпирар, лиқ тўла, вазмин хуржуни чайқаларди.\nБиз уни дарҳол танидик. Узоқ айрилиқдан сўнг уйга қайтиб келаётган қадрдон акамиз эди. Биз қувончдан ақлу ҳушимиздан айрилгандек қийқирганча унга пешвоз чиққани югурдик:\n– Роберто! Роберто!\nОтлиқ тош тўшалган, гир айлана деворлари устунларига чирмовуқгул ва гулбеорлар чирмашиб кетган ҳовлига кириб келди-да, отдан тўғри бизнинг бағримизга отилди.\nОнамнинг қанчалар суюнганини кўрсангиз эди! У ўғлини тинмай бағрига босар, офтобда қорайган қўлларини силаб-сийпалар, акам унинг назарида озган, ҳорғин ва қийналгандек эди. Роберто чанг-чунг кийимини алмаштирмай ҳаммамизни – укалари ва сингилларини лол қолдириб уйимизни кўздан кечириб чиқди: ўзининг хонасига, емакхонага бош суқди, ўзи йўқлигида пайдо бўлган буюмларга назар солди ва охири боққа оралади.\n– Мен эккан анжир дарахти қани?\nУ аччиқланиб ўзи уруғини қадаб кетган кўчатни излай бошлади. Биз ҳаммамиз кулиб юбордик.\n– Ўша қидираётган дарахтинг тагида турибсан-ку!..\nДарахт баланд бўлиб ўсган, денгиздан эсаётган шамолда шохлари оҳиста чайқаларди. Акам унинг танасига бир-икки қоқди, ғубор қоплаган япроқларини сийпалаб артган бўлди; кейин ҳаммамиз биргаликда ошхонага қайтиб кирдик.\nСтолда акамнинг лиқ тўла хуржуни ётарди; у хуржундан битта-битталаб ҳар хил совға-саломлар олиб ҳар биримизга улаша бошлади. Бу совғалар орасида шунақа нарсалар бор эдики, асти қўяверасиз! Қаерларга бормаган, нималар келтирмаган дейсиз! Кебрада-де Умайнинг донғи кетган узундан-узун пишлоқ қаламчаларидан тортиб кокос, ёнғоқ ва мағиздан пиширилган ширинликлар дейсизми, қайнатилган ловиядан тайёрланган обакидандону, қовоқчалар ичига ранг-баранг попуклар, қанд-қурс мева-чевалардан солиб, рангли қопқоқларига “Чинчо-Бахо”да тайёрланган номи ёзиб қўйилган ширинликлар; қоғоз қутиларда картошка уни билан тухум сариғини аралаштириб қовурилган сарғиш, латиф, енгилгина, асалдек ширин бисквитлар; Сьерра вилоятида “Гуаманг тошларидан” тарошлаб ясалган азиз-авлиёларнинг ҳайкалчалари; коробка-коробка манхар бланко. Баъзан гўшт, мағиз билан қиймаланган грейфрут соққалари ҳамда жангари хўрозларнинг оёғини боғлаш учун махсус, оқ-қизил чилвир. Акам совғаларни улаша туриб кимгалигини номма ном эълон қилар эди.\n– Бу ойимга… Бу Росага.. Мана бу сингилгинам Хесусга… Бу эса Эктарга…\n– Дадамизга-чи?.. – деб сўрадик ҳаммамиз бараварига, у совғаларни улашиб бўлгач.\n– Ҳеч нарса…\n– Вой?! Дадамларга ҳеч нарса келтирмадингми?\nОиламизда ҳамманинг жони-дили бўлган Роберто ўттиз иккита тишини кўрсатиб илжайди ва хизматкорни чақирди.\n– Кармелони келтир! – деди у.\nОрадан бир дақиқа ўтар-ўтмас хизматкор қафас кўтариб келди ва ичидаги хўрозни чиқариб юборди; озодликка чиққанини сезган хўроз қотиб қолган оёқларини букиб очди, қанотларини патирлатиб қўйди-да, янгроқ овозда қичқирди:\n– Бу эcа дадамизга совға! – деди акам.\nЎша олис болалигимизда ҳаммамизнинг юрагимиздан ўрин олган хўроз шу тариқа уйиимзга келиб қолган эди; бу қадрдон жониворнинг ҳаёти ҳикоя қилиб беришга арзигулик эди; у ҳақидаги мунис хотиралар ҳали-ҳануз хонадонимиз қалбидан ўчмайди. Кабальеро Кармело ҳақидаги хотиралар…\nПиско узра сутдек тонг нури ёйила бошлади. Биз дадамизга қаҳва тайёрлаш учун ошхонада ғимирлаб юрган онамдан кўз узмай бўзариб келаётган субҳидам ҳарорати оғушида яйраб ётардик. Дадам ишга ошиқмоқда эди. Онам бориб оқсочни уйғотди; кўча эшикнинг ғирчиллаб очилгани эшитилди; хўроз қичқирди, бунга жавобан қўни-қўшниларнинг даканг хўрозлари жўр бўлишди; денгиз гувиллаши эшитилди; биз ётган хонага салқин, ҳузурбахш шабада ёпирилди. Отамни ишга кузатгач, онам тепамизга келиб, тунги кўйлакларимизни ечмай, каравотнинг ўзида тиззалаб ибодат қилишга ундади. Кейин биз кийиниб, ювиниб-тарангач, узоқдан новвойнинг элас-элас овози эшитилди. Уйимиз ёнига келгач, у ҳовлида юрган онам билан ҳол-аҳвол сўрашди. Бу хушнуд, беозор мўйсафид эди, у онамнинг айтишига қараганда, анчадан буён ҳар куни бир хил пайтда эшакка икки сават қайноқ, мағзи ширин нон ортиб уйимиз ёнидан ўтар эди. Ҳар хил нонлар бўларди саватда: жайдари ундан ёпилган гижда, патир, французча булочкалар, майизли кулчалар, ширмойнонлар.\nОнам нон танлар, синглим Хесус саватга тахлар эди. Новвой кетгач, бизлар нонларни ошхонадаги клеёнка билан қопланган столда қолдириб, парранда-ю, қўй-қўзиларимизга овқат бергани борардик. Биз нонларни ажратиб, тўрваларга солар ва ўша ёқимтой жониворлар қишлайдиган қўрага борардик, бизни кўрган заҳоти улар олдимизга ошиқишарди. Каптарлар учиб тушган, товуқлар дон талашиб уришган, қуёнлар эса оёқ остида уймалашган. Қоринлари тўйгач ҳам нари кетмасди. Эчки тумшуғи билан тиззамизга суқилар, жўжалар чий-чийлаб, хит қилиб юборар, узунқулоқ, аразлаган боланикига ўхшаш тугмадек кўзлари жавдираган қуёнлар хавотир ичида яқинлашар, куни кеча тухумдан чиққан, тухум сариғидек тилларанг ўрдак полапонлар ёғоч тоғорада ғимирлашар эди. Оёқларидан чилвир билан боғлаб қўйилган Кармело ўзи эгаллаган кунжакдан туриб қичқирарди; ўзининг нафратини намойиш этгандек ҳурпайиб олган бир ёқимсиз курка қўра ичида у ёқдан-бу ёққа гердайиб юрар, биққа семиз хотинлар каби алпанг-талпанг қилиб юрган ўрдаклар эса ғўдайган бу олифтани ғийбат қилаётгандек бир-бирларига суйкалишиб ғағалашарди. Шундай кунларнинг бири эди, биз бу итоатгўй, беозор жониворлар билан андармон бўлаётган маҳал “Тақирбош” дея ном қўйганимиз патлари юлинган, ёшгина хўрозча отилиб чиқди; у ўн беш ёшлардаги ўспиринни эслатарди. Қолаверса, Тақирбош ўта уришқоқ ва жангари хўроз эди; ўша куни корралда осойишталик ҳукм сураётган ва ҳали бошқа паррандалар бамайлихотир донлаб юришганида у оғзига ёқадиган хушхўрроқ егулик ахтариб бизлар овқатланадиган столга чиққан-да, бир нечта чинни тақсимчаларни тушириб синдирган – ўзи шундоғам уйда идиш-товоқдан сиқилиб юрардик.\nНонушта пайтида зараркунанда Тақирбошнинг бу қилмиши учун патини битталаб юлиш, дея кулиб ўтиргандик, гапларимизни жимгина тинглаётган отам дона-дона қилиб:\n– Якшанба куни сўйиб қовурамиз… – деди.\nУкаларимдан бири Анфилокио йиғламсираб, ўзи яхши кўрган хўрозининг бир қошиқ қонидан кечинг деб, ялиниб-ёлворди. Бу хўрознинг насли тоза, ундан зўр жўжалар оламан, деб ишонтирди.\nУйимизда Кармело пайдо бўлгандан бери ҳамма Тақирбошга ола қарайдиган бўлди, ваҳоланки, у корралнинг фахри ҳамда насли-насаби энг тозаси эди, дея дийдиё қилди.\n– Нега ўрдакларни сўймайсиз, – дерди у хўрозининг ёни бўлиб, – ахир улар сув ҳавзасидаги ичадиган сувимизни ифлос қилса ёки улоқчани, кеча жўжани босиб ўлдирди-ю, ёки чўчқани ахлат ташийдиган ва хўр-хўр қилишдан бошқасини билмайдиган … нуқул бахтсизлик келтиришади…\nУнга улоқчанинг жунлари майин, дўмбоққина, ширин, мугузлари эндигина бўртиб қолган, шаталоқ отишни яхши кўради, қолаверса, жўжани босиб олганини ким кўрибди, дея тушунтирмоқчи бўлишди. Чўчқа эса шу ерда, туғилганидан бери ҳовлимизда яшаётган бўлса, қанотлари елпиғичга ўхшаб ёйиладиган каптарлар ҳавода бирам чиройли чарх уришадики, худди оқ байроқлар ҳилпираяптими дейсан; уйимизнинг бўғотига жойлашиб, ўша ерда ғуб-ғуб деганларида ҳамма хурсанд бўлади, уя қуришди, бўқоқларидаги жўхори дони билан полапонларини қанақа боқишларини кўргансан-ку, деб тилга олган жонивору паррандаларнинг таърифини келтиришди.\nБечора Тақирбошнинг куни битганди. Ака-укаларимнинг ҳаммаси уни сақлаб қолишни ёлвориб сўрашарди, бироқ биринчидан, унинг зараркунандалиги бизга қимматга тушган бўлса, иккинчидан, бечоранинг бор-йўғи битта ҳимоячиси, уям бўлса, гапи инобатга олиниши эҳтимолдан йироқ менинг укам эди, унинг хўжайини ҳам ана шу укам эди. У гапларининг инобатга олинмаслигини фаҳмлагач, бошини қуйи солди, кўзларидан йирик-йирик икки томчи ёш Тақирбошга томди-ю, ўкраб юборишдан ўзини аранг тийди. Биз лом-мим демадик. Шунда онам ўтирган ўрнидан туриб, укамнинг тепасига борди ва оҳиста манглайидан ўпиб қўйди-да:\n– Йиғлама, уни сўймаймиз… – деди.\nАгар Пискодан темир йўл станцияси биқинидаги Кастильо кўчасига бориш мумкин бўлса, мўъжазгина, денгизнинг оппоқ тузи қопланган номсиз майдонча орқали унинг адоғига бориб, бошқа майдондан чиқасан; бу яккам-дуккам мальвина ўсган майдонга тақаларди.\nҒарб томондан майдон очиқ денгизга туташиб кетган, унинг бу қисмини тураржой бинолари эгаллаган, уйлар ўрнига гулхайри, майсалар ям-яшил чойшабдек тўшалган эди; беозоргина шарақлаб қирғоқдан тошиб чиққан тўлқинлар узра у мавж уриб чимзорда оппоқ жимжимадор ва нафис кўпиклар қолдириб ортига қайтарди.\nПорт шаҳар шу ерда тугаб, у ёғига жанубга қараб ўнг тарафи денгиз, чап тарафи эса баъзи ерлари ҳосилдор, баъзи ерларида экин битмаган энсиз, эгри-бугри қумлоқ йўл чўзилиб кетганди; шарқ тарафида кета-кетганча кимсасиз дашт ястаниб ётар, у даштнинг адоғида дам у ер, дам бу ерида сўлиёзган пальмалар, пастаккина, сертомир анжирлар ҳамда нимжон, лекин майин дарахтлар посбонлар каби қад ростлаб турарди. Баъзи-баъзида тўлқинлар шамол измида, дастлаб яшил ва серсув, гуллаётганида тубдан ўзгарувчан, кузда эса қирмизи тусда товланадиган “чаёнўт чакалакзорлари” устига бостириб келарди. Мана шу дашту биёбоннинг бепоён миёналарида бамисли бу ернинг сокинлиги ва унумсизлигидан ўтакаси ёрилган пальмалар тўп-тўп бўлиб ўсарди.\nЯна озгинадан кейин соҳилда, денгизнинг кулранг қуюқ тумани аро Сант-Андрес-де-лос-Пескадорес қишлоғига дуч келасиз; унда оддий балиқчилар яшайдиган, кулбалари сершовқин, қирғоқ билан қизарган адир орасида жойлашган эди. Гир айлана зич экилган пальмалар билан ўраб олган одамларнинг уйларини анжир дарахтлари бегона кўзлардан яшириб, шундай беозор ва салқин қад ростлаган эди, гўё улар дуоибад қилинган ёки бу қарғишлар аллақачон ўзининг кучини йўқотган, шохларида ҳосилни кўтариб турган дарахтлар етарли даражада жазосини олган ва шу боис энди унинг гуллари туккан мевалар пишар-пишмас тарсиллаб ёриларди.\nБу хушманзара қишлоқда кулбалар нозик қамишдан тўқилар, устини эса енгилгина бордон билан ёпишар, эшиклар олдида эса бамисли посбонлар каби пальмалар бўй чўзиб туришарди; кулбалардан бирининг ёнида белига қадар юмшоқ қумга ботганча балиқчиларнинг кичкина қайиғи турарди; унинг узун борти ёқалаб, думалоқлаб ўраб қўйилган елканлари, ерда эшкаклар ётар, уларнинг ўртасида енгилгина руль чамбараги, сувни чўмичлаб олиш ва денгизга сепиб юбориш учун ишлатиладиган қовоқдан ўйиб ишланган идиш ҳамда бамисли ухлаётган илондек билтанглаб арқон ётарди. Оғирлиги чакса келмайдиган тиқинлар ва оқ мантилья боғланган балиқчиларнинг тўрлари унчалик катта бўлмаган кема устига ёпиб қўйилган эди.\nДарахт соясида майин, ҳузурбахш шабада эсаётган туш пайтида ўша қайиқ ёнида тўр тўқиётган мўйсафид балиқчини кўриш мумкин бўларди; у ҳуркак балиқлар ўралашиб қолишига мослаб каноп тизимчага дағал бармоқлари билан тугун солар, унинг кампири бўлса, ҳозиргина қария тутган кумуш балиқчани тозалар ва балиқнинг тилла тангалари қуёш нурларида тилларанг учқунлар каби жилва қилиб ҳар томонга отиларди; кампирнинг оёқлари остида ётган балиқнинг ичак-чавоғини юмшоқ феълли ит ҳидлаб-ҳидлаб қўярди. Шу яқин ўртада, баҳайбат наҳанг суяклари билан тўсилган корралда, яланғоч болалар ердан бошини кўтармаётган ҳангига миниб олишга тиришар, бошқалари – қирғоқда тобланиб ётар, соябон остидаги ёши каттароқ бола эшкак четларини йўнар, қўл-оёғи чаққонгина, миқтидан келган қиз қудуқдан сув олар, шодиёна чағиллаётган балиқчи қушлар фақирона кулбалар узра қанот қоқишарди.\nҚайиқ ёнида денгизнинг чинакам ўғлони, қайноқ шабада ва қумдан уфураётган намхуш, илиқ ҳаво элтган калта иштонли, хушқомат йигит донг қотиб ухларди. У тангачалар каби тирноқлари пишиқ, гўштдор бармоқлари учида кўринмай қолган бақувват пайдор оёқларини чалиштирганча ерда чўзилиб ётарди. Йигитнинг юз-бети шамолда ва офтобда қорайган, ҳиёл очиқ лаблари орасидан сокин нафас олар, худо тортиқ қилган бойликлар ичида энг уйғун ва мукаммал бўлган буюк Ҳаётга монанд тарзда қудратли, яланғоч кўкси бир маромда кўтарилиб тушарди. Тушга яқин Сан-Андрес кўчалари ҳувиллаб қолар ва куннинг бундан бу ёғига бирорта нарса, шу ерда ўсган йигирматача пальмаларнинг ҳосилидан кўп бўлмаган аҳоли яшайдиган қишлоқнинг оромини бузмас эди. Мен тилга олаётган замонларда бу ерларда на черков, на руҳоний бўларди. Якшанба кунлари тонг отиши ҳамоно, янги тутилган балиқлар ортилган эшакларини эргаштириб шаҳарга йўл олишар, кейин эса бутхоналарда худонинг фарзини адо этишарди. Булар зоҳиран ювош ва кўзлари сокин боқувчи, камсуқум ва соддадил одамлар, ҳинду ирқининг насли айнимаган вакиллари, тўғрисўз, ҳаттоки Қуёш фарзандларининг узоқ авлоди бўлсалар-да, Инклар салтанатининг бахтиёр ҳукмронлиги даврида барча йўлларни қадам-бақадам босиб ўтгандилар; улар тўда-тўда бўлиб дарё ёқалаб меҳрибон коҳин Пачакамакни сўроқлаб ибодатхона сари йўл олардилар; улар хуржунларида совға-саломлар, хотираларида саволлар, алдашни билмайдиган содда кўнгилларида имон-эътиқодни асраб боришарди.\nБиронта жанжал-тўполон уларнинг ҳаётларини заррача бўлсин бузолмас, эркаклар ўзларининг бир ёстиққа бош қўйган рафиқаларидан бошқа хотинларни ўпмасдилар; бу софкўнгил ва иродали одамлар учун нафрат ва ғийбатнинг битмас-туганмас манбаи бўлган севгини мусаффо, кўз қорачиғидай асраб-авайлашарди.\nЗабардаст, тўрт мучаси соғлом оталардан доя нималигини билмаган хотинлар дўмбоқ, оёқ-қўллари бўғим-бўғим, ширин-шакар болалар туғиб беришарди; улар денгиз ҳавосидан яйраб-яйраб ўсардилар; шу маконда улкан балиқлардек сузишга, денгизнинг қудратли ва асов ғалаёнларини енгишга ўрганишар, илма-тешик қайиқларда ҳайбатли тўлқинлар бағрига ёриб киришдан ҳайиқишмасди.\nНавқирон, бақувват, ҳали ҳаётнинг пасту баландидан бехабар ва ювошгина йигитчалар Писколик руҳоний уларнинг бошини иккита қилиб қўймагунча ёшликлари нашъу навосидан масрур яшашар, кейин эса ўзлари учун янги бошпана тиклашар ва ўша ерда мурод-мақсадларига етишар, ота-оналар, хонадонлар посбони асрий тошбақалар даврларнинг ўтишини вазмингина кузатиб туришарди; бу ҳаётни кўравериб пишиб кетган, ҳорғин, эртанги кундан бошқа ҳеч нарса кутмасликка ризо бу жониворлар ёшланиб турадиган кўзлари билан энди қайтиб бориш насиб этмаслиги муқаррар денгизга умидвор боқишарди ва ҳар куни кун ботарда қуёш денгизга ғарқ бўлмагунча узоқ кўз ёшлари тўкишар, шундан сўнггина бошларини кўпқиррали зирҳлари ичига яширишарди – ҳаёт давом этаверсин, сусткаш, ялқов, бепушт ва ёлғиз, доно тошбақалар ҳеч нарсага ишонмаслик билан бирга оламнинг азал-азалидан зулм манбаи бўлиб келганлигига зорланиб қўядилар.\nУ хушқад, абжир, жангари ва бадқовоқ эди; қиррадор, қип-қизил тож безаган боши мардонавор, адолатпеша ва олийжаноб идольгога ўхшаб мағрур кўтарилганди. Ёй шаклида қайрилган думи камалакдай товланар, лоларанг бақбақаси, оловранг нафис тожи ва темирдан ўткир тумшуғи унинг насл-насабидан дарак берарди, думалоқ, ёнар кўзлари, таҳдидли ва менсимаган қарашлари ҳар битта гапи учун жавоб берадиган марду майдонни эслатарди. У оч жигарранг пат қоплаган бақувват кўксини бамисли қалқон сингари олдинга чиқариб юрарди. Тангачалар билан қопланган ва ярим ой шаклидаги ўткир пихи қайрилган, кучли оёқлари ўрта асрдаги жангчининг совут кийган оёғини ёдга соларди.\nКунлардан бир кун отам бизга янги бир хушхабар айтди. У Кармелони Сан-де-Андресда 28 июлда бўладиган хўроз жангида қўйишга рози бўпти. Йўқ, дейишнинг иложини тополмаганмиш. Ҳамма бало шундаки, кимдир гўё Кармелони насл-насаби йўқ хўроз, деганмиш, ҳолбуки у бизда нақ алькальдан кўра машҳурроқ эди. Мана шу отамга тегиб, жанжал бўлишига оз қолибди. Гапдан гап чиқиб, гаров ўйнашибди. Бир ойдан сўнг Кармелони ўзига ўхшаган машҳур, нимжон, ҳали бир марта ҳам енгилиш нималигини билмаган Ахисеко билан яккама-якка қўйишадиган бўлишибди, унинг хўжайини учига чиққан хўрозбозлардан эди. Бу янгиликни эшитиб дилимиз сиёҳ бўлди. Бу Кармело ўзидан кучли ва ёш рақиби билан ҳаёт-мамот жангига киради, дегани эди. Бизнинг хўроз ана-мана уч йилдан буён бизникида яшар, биз улғайгунимизча у анча қариб қолганди. Нима кераги бор эди бунақа қаҳри қаттиқликни! Нима кераги бор уни урушишга мажбур қилишнинг – шунчалик ҳам ноинсофлик бўладими!\nМана, ниҳоят ўша даҳшатли кун етиб келди. Уйда ҳамма сувга тушган бўлка нондек бўшашиб юрарди. Бизнинг Кармело билан аллақандай одам машқ қилар – ҳафта давомида ҳар куни келарди. Бизга ҳатто хўрозни кўришга рухсат беришмасди. Йигирма саккизинчи июль куни тушдан кейин тренер яна келди ва қутичадан пахтага ўралган икки ёни тасмачали ярим ой шаклидаги темир олди: бу жанговар ханжар, ҳарбийларнинг пичоғи эди. Тренер уни чархлай бошлади. Тиғини тирноғига уриб синаб кўрди ва отамга кўрсатди. Сўнг лом-лим демай қандайдир вазминлик билан хўрозни олишди ва тренер уни чақалоқдек қўлида кўтариб кетди. Ортларидан пичоқни кўтарганча хизматкор йўлга тушди. Уларга иккита акам ҳам эргашди.\n– Ваҳшийлик ҳам шунчалик бўладими, – деди онам.\nОпаларим ҳиқ-ҳиқ йиғлашар, кичкина синглим Хесус эса уларнинг ортидан эшик ёпилгач паст овозда шивирлади:\n– Менга қара, сенам борақолмайсанми… Лоақал бечорага мадад бўларсан!..\nУ шундай деди-да, ҳўнграб юборди. Мен кўчага отилдим ва уларнинг ортидан югурдим, иккита кўчадан ўтиб уларга етиб олдим.\nБиз Сан-Андресга келдик. Қишлоқда байрам кайфияти ҳукм сурарди. Ватан шарафига ўтказилаётгани учун уйларнинг пештоқига илинган миллий байроқлар ҳилпирарди. Бу байрам куни Сан-Андресда хўрозлар жанги уюштирилар, ўша куни одатда бутун водийнинг манаман деган бойваччалари йиғилишарди. Олдида мажнунтол новдалари пояндоз бўлиб ерга тўшалган арзон-гаров овқатхонадан идиш-товоқнинг кўнгилга урмайдиган тарақлаши эшитиларди; кўмирда қовуриб пиширилган янги балиқ ва сиркада ўлдирилган пиёз сепилган янги балиқни шовқин-сурон билан сотишарди. Карвонсаройлар башанг кийинган шанғи одамлар билан тўла эди. Яп-янги оқ-қизил йўл-йўл кўйлак, похол шляпа, альпаргат кийиб бўйинларига рўмолча боғлаб олган балиқчилар турланишарди.\nБиз хўроз уриштириладиган майдонга йўл олдик. Анжирнинг эгилган, қуюқ шохлари гўё аренага кириш йўлини ташкил этганди. Отам билан бир қанча ошна-оғайнилари жойларини топиб ўтиришди. Улардан олдинроқда судья, ўнг тарафни эса донғи кетган жангари Ахисеконинг хўжайини эгаллади. Қўнғироқчалар чалинди, томошабинлар жойлашиб ўтиришди ва байрам бошланди. Турли томондан майдончага хўрозларини кўтариб икки нафар одам тушди. Улар ўзига хос бир ҳаракат билан хўрозларини улоқтиришди. Ўткир тиғлар ярақлаб кетди, икки нафар нимжон парранда – иккита рақиб бир-бирларига қадалиб қолишди. Уларнинг биттаси қичқириб юборди, иккинчиси асабий равишда унга жавоб қилди ва давра ўртасига отилди; рақиблар яна бир-бирларнинг кўзларига тикилишди-да, патларини хурпайтириб, шиддат билан жангга отилишди. Тарс-тарс бир-бирига урилди, ҳавода патлар тўзиди, оломон жунбушга келди. Омонсиз олишув бир неча сония давом этди ва хўрозлардан бири йиқилди. Унинг қирмизи калласи шилқ этиб ерга тушди.\n– Унинг тумшуғи ерга тегди, жаноблар! – судьянинг овози янгради.\nҒолиб хўроз патларини қоқди. Қони қайнаган томошабинлар чапак чалиб юборди, қонига беланган иккала хўрозни майдончадан олиб кетишди. Биринчи олишув тугади. Энди бизнинг Кабальеро Кармелонинг навбати эди. Одамлар қатор оралаб шовқин таралди.\n–Ахисеко билан Кармело.\n– Дов – юз соль!\nЯна судьянинг қўнғироқчаси янгради-ю, мени қалтироқ босди.\nҲамма бесабрлик билан кута бошлади; майдончага яна бояги иккита киши хўрозларини кўтариб чиқди. Сукунат чўкди, рақибларни ўртага қўйиб юборишди. Нариги хўрозга нисбатан бизнинг Кармело қари ва заиф кўринарди, шу боис гўё Кармелога муқаррар ўлим башорат қилаётгандек, довни унинг рақибига тикишди. Тўғри, унинг ғалаба қозонишига ишонган ишқибозлари ҳам бор эди, бироқ кўпчилик Ахисекони афзал деб билишарди. Кармело рақибига рўпара бўлиши биланоқ ирғишлаб ўзини унга отиб, қанотлари билан уриб, шиддат билан қичқирди. Очиғини айтганда, зоти ва насабининг тоза эмаслиги сезилиб қолган нариги хўроз ўзини виқорли тутгани билан эҳтиёткорликни унутмасди, у бизнинг Кармелони назар-писанд қилмаган каби худди майдончанинг танҳо эгасидек айланиб юрарди. Ниҳоят ғайрати жўш урган хўрозлар сапчиб давра ўртасига чиқишди ва патлари ҳурпайган бўйинларини чўзиб, тумшуқларини бир-бирига уриштиришди, лекин иккови ҳам чекинмади. Рақибига биринчи бўлиб Ахисеко ҳужум қилди, шу тариқа жанг бошланиб кетди. Нафасларини ичларига ютган томошабинлар бу ҳайрон қоларли олишувни кузатишар, мен бўлсам худодан бизнинг қари хўрозимизга бугунги омонсиз жангдан шараф билан чиқишини сўрардим.\nКармело ҳалокатли уруш санъатини пухта эгаллаган чинакам жангчилардек олишарди. У рақибини ўткир тиғлар боғланган пихлари билан тепмоқчи бўларди: аммо бир марта бўлсин, уддалай олмади – бу қўрқоқлик ва муғомбирлик ҳисобланади – шу орада мақтанчоқ ва тўрс Ахисеко жангни ҳамла ва қанотларнинг зарбаси билан ҳал қилиш мумкин деб ўйларди шекилли, нафаси тиқилиб бир нафас тўхтаб қолишди. Кармелонинг оёғидан қон оқа бошлади. У яраланган эди, лекин оғриқни ҳис қилмаётганга ўхшарди. Ахисекога тикилган дов тобора кўтарилар, ишқибозлар аллақачон бу телба-тескари парранданинг эгасини табриклашмоқда эди. Рақиблар яна жангга киришди, Кармело бирдан қийқириб, ўтган даврларни эслагандек рақибига шунчалар шиддат ва ғазаб билан отилдики, азбаройи, битта зарб билан қулатди. Ахисеко турганда, тасира-тусур, бетартиб ҳамда шафқатсиз олишув бошланди. Охири оғир яраланган ва ҳолдан тойган Кармело йиқилди.\n– Офарин! Қойил, Ахисеко! – деб бақиришарди олишув тугаганига кўзи етган ишқибозлар.\nБироқ жангни зийраклик билан ва ўйин қоидасига риоя қилинаётганини кузатаётган судья эълон қилди:\n– Йўқ жаноблар, у ҳали тумшуғини ерга ишқамади!\nЧинданам Кармело ўрнидан турди, рақиби гўё ерга урмоқчидек унга яқин келди, лекин Кармелога тегмади. Ана шунда мағлубият алами ҳамда оғриқ зўридан ҳамма хўрозларнинг жасорати унда мужассамлангандек бўлди-да, у рақибига залворли ва сўнгги ҳал қилувчи зарбани берди, буни кутмаган Ахисеко беҳуш бўлиб ерга йиқилди. У тумшуғини ерга тираганча жон бергандан кейингина Кармело ҳам қулади. У ғалаба қозонганди, майдончада тасаввур қилиб бўлмайдиган даражада шовқин кўтарилди, ҳамма отамни зафар билан қутлади, бу ҳаддан ташқари мароқли ва эсдан чиқмайдиган олишув бўлгани учун томошабинлар тарқай бошлаганда ҳам ҳавода:\n– Яшасин Кармело! Яшасин Кармело! – деган таҳсинлар янграрди.\nХўрозни мен билан акамга топширишди ва юрагимизда бир дунё ўкинч билан уни денгиз ёқалаб уйга олиб кетдик; дақиқа сайин мажолсиз бўлиб бораётган музаффар хўрозимизнинг қанотлари остига агуардьенте – узум виноси пуркаб ўтирар эканмиз, кўнглимиз ҳеч нарса сезмасди.\nБиз Кармелони икки кун давомида парвариш қилдик. Хесус билан қўлимиздан келганини қилдик, ҳатто донни тўғридан тўғри тумшуғига жойлаб қўйдик ҳам, бироқ шўрлик уни на юта олар, на оёғида тура оларди. Уйда ҳамманинг ичига чироқ ёқса ёришмасди. Эртасига дарслардан кейин синглим билан ундан хабар олгани кирганимизда аҳволи шу қадар ёмон эдики, биз беихтиёр йиғлаб юбордик. Кармелога ҳовучимизда сув ичиришга уриниб кўрдик, уни силаб-сийпадик, тумшуғига анор доналарини солиб қўйдик. Дафъатан хўроз ўрнидан турди. Қош қорайиб қолган, дераза орқали Кармело ётган хонага заволга юз тутган қондек қизғиш қуёшнинг нурлари ёпирилиб кирарди. Хўроз дераза ёнига борди ва шу нурга талпингандек қанотларини оҳистагина қоқиб, осмонга қадалиб қолди. Сўнгра яна титраб-қақшаб олтин тусли қанотларини керди ва бамисли ҳали бу қанотларда куч-қувват етарли эканини ҳис қилгандек кўксини баланд кўтариб қичқирди. Сўнг озгина ортига тисарилди, тилла рангда товланаётган бўйни кўксига тушиб қалтираб кетди ва полга гурсиллаб қулади; танасидаги тангача қоплаган дармонсиз оёқларини узатиб юборди; кейин бизга бир илҳақлик, меҳр тўла кўзлари билан қараб турди-да, жимгина жон берди.\nБиз ўкраб юбордик. Югурганча онамизни чақириб келгани кетдик. Ўша куни оқшом дастурхон атрофида ҳамма ичига чироқ ёқса ёришмайдиган аҳволда ўтирди. Онамиз лом-мим демас, мойчироқнинг сарғиш нурида биз ҳам сукут сақлаб ўтирардик. Эртасига эрталаб тун зулмати заволга юз тутаётган маҳал бундан буён Кармелонинг қувноқ қўшиғини эшитишдан маҳрум бўлганимизни ўкинч билан ҳис қилдик.\nБолалигимиздаги севимли дўстимиз Кабальеро Кармело деган олийжаноб рицарларнинг мумтоз вакили таратган довруғи билан гуллаб-яшнаётган серҳосил Каукато водийсида яшаётган одамларнинг бари фахрланадиган насли тоза жангари хўрозлар тоифасидан чиққан номаълум қаҳрамон тақдири ана шундан иборат.\n«Жаҳон адабиёти» журнали, 2017 йил, 11-сон\n← Аввалги Аввалги Баҳодир Карим. Бир тақриз талқини\nКейинги → Кейинги: Роберт Шекли. Чархпалак (ҳикоя)


Мўминнинг беш хислати | ukkosha.shosh.uz\nБош саҳифа » telegram » Мўминнинг беш хислати\nМўминнинг беш хислати\nАбу Ҳурайра (розияллоҳу анҳу) ривоят қилади: Пайғамбаримиз (соллаллоҳу алайҳи ва саллам): “Умматимдан ким бешта хислатни олиб, унга амал қилади ёки амал қиладиган бошқа бирига ўргатади?” деб сўрадилар. “Мен, ё Расулуллоҳ”, дедим. У зот қўлимдан ушладилар ва уларни (бармоқларим билан бирма-бир) санаб: “Ҳаром нарсалардан сақлан, инсонларнинг обиди бўласан, Аллоҳ сенга тақсимлаб берган нарсага рози бўл, одамларнинг бойи бўласан, қўшнингга яхшилик қил, комил мўмин бўласан, ўзингга яхши кўрган нарсани бошқаларга ҳам раво кўр, комил мусулмон бўласан. Кўп кулма, кўп кулиш қалбни ўлдиради”, дедилар (Имом Аҳмад, Имом Термизий ривояти).\nПайғамбаримиз (соллаллoҳу алайҳи ва саллам) биз умматига турли услублар билан таълим берганлар. Шулардан бири эшитувчиларнинг диққатини жалб қилиш учун олдин савол бериб, кейин жавоб беришларидир.\nПайғамбаримиз (соллаллоҳу алайҳи ва саллам) бу ҳадисда беш хислатни айтиб, уларнинг фойдаларини ҳам зикр қилдилар.\nБиринчиси. Ҳаром нарсалардан сақлан, инсонларнинг обиди бўласан. Ҳаром динимиз ман қилган барча моддий ва маънавий нарсалардир. Масалан, ширк, одам ўлдириш, зино, чақимчилик, ёлғон, хиёнат, маст қилувчи ичимликларни ичиш, сеҳр билан шуғулланиш ҳаромдир. Вожиб амалларни узрсиз, қасддан тарк қилиш ҳам ҳаром ҳисобланади. Бунга фарз намозларни тарк қилиш, Рамазон рўзасини узрсиз тутмаслик, нисоб миқдорида моли бўлатуриб, закот бермаслик, ҳажга қодир бўлса-да, ҳаж қилмаслик кабилар киради. Агар инсон қайтарилган нарсалардан сақланиб, буюрилган амалларни имкон қадар бажарса, шубҳасиз, мусулмонларнинг энг ибодатлиси бўлади.\nИккинчиси. Аллоҳ сенга тақсимлаб берган нарсага рози бўл, одамларнинг бойи бўласан. Ояти каримада бундай марҳамат қилинган: “Аллоҳ (Ўзи) хоҳлаган кишиларнинг ризқини кенг қилур ва (хоҳлаган кишиларнинг ризқини) танг қилур…” (Раъд, 26). Шунга ишонган одам қаноатли бўлади. Зеро, ҳақиқий бойлик нафс, қалб хотиржамлигидир. Қанча бойлар бор, ҳали ҳам бойликка тўймаган, қанча камбағаллар бор, ўзига берилган ризққа рози бўлиб, бахтли ҳаёт кечирмоқда. Ҳадиси шарифда: “Ҳақиқий бойлик молнинг кўплиги эмас, балки нафс (хотиржамлиги) бойлигидир”, дейилган (Муттафақун алайҳ). Ким ўзига берилган ризққа қаноат қилмаса, ўзини хор қилади, қаноат қилган эса икки дунёда азиз бўлади.\nУчинчиси. Қўшнингга яхшилик қил, комил мўмин бўласан. Пайғамбаримиз (соллаллоҳу алайҳи ва саллам) қўшнига яхшилик қилиш мўминлик аломати эканини хабар бердилар. Қўшнига яхшилик қилишнинг турлари кўп. Саломига алик олиш, чақириғига жавоб бериш, касал бўлса, кириб кўриш, унга азият бермаслик, хурсандчилигига шерик бўлиш, оғир кунларида ёрдам бериш, деворини баланд қилмаслик, йўқлигида аҳли ва молини ҳимоя қилиш, тўғри насиҳат бериш кабилардир. Киши агар қўшнисига яхшилик қила олмаса, унга ёмонлик қилмаслиги ҳам бир яхшиликдир. Пайғамбаримиз (соллаллоҳу алайҳи ва саллам): “Жаброил менга қўшнининг ҳақлари ҳақида шундай васият қилдики, ҳатто қўшни меросхўр бўлса керак, деб ўйлаб қолдим”, деганлар (Муттафақун алайҳ).\nТўртинчиси. Ўзингга яхши кўрган нарсани бошқаларга ҳам раво кўр, комил мусулмон бўласан. Бу ҳақиқий мусулмоннинг хислатидир. Буни қилиш билан киши комил мусулмон бўлади. Яна бир ўринда Пайғамбаримиз (соллаллоҳу алайҳи ва саллам): “Ўзи яхши кўрган нарсани биродарига ҳам раво кўрмагунича бирортангиз комил мўмин бўла олмайди”, деганлар (Муттафақун алайҳ). Комил мўмин киши мусулмонлар ўртасида фақат яхшилик тарқалишига интилади ва бирорта мусулмонга ҳам азият етишини истамайди. Аллоҳ таоло айтади: “…Эзгулик ва тақво (йўли)да ҳамкорлик қилингиз, гуноҳ ва адоват (йўли)да ҳамкорлик қилмангиз! Аллоҳдан қўрқингиз!..” (Моида, 2).\nБешинчиси. Кулишни кўпайтирма, кўп кулиш қалбни ўлдиради. Кулиш инсоннинг фитратида бор хислатдир. Ҳар ким ҳам кулади, кулишда бирор гуноҳ йўқ. Лекин кўп ва қаттиқ овозда кулиш қалбни ўлдиради. Пайғамбаримиз (соллаллоҳу алайҳи ва саллам) кўп табассум қилардилар, кулишлари ҳам табассумга жуда яқин бўлган. Ибн Умардан (розияллоҳу анҳу) саҳобаларнинг кулиши ҳақида сўралганида: “Улар ҳам кулишар эди, лекин қалбларидаги имон тоғлардан ҳам мустаҳкам бўлган”, деб жавоб қилади. Яъни, уларнинг кулиши қалбларини ўлдирмаган, чунки кўп ва узоқ кулишдан доимо сақланишган.\nАгар кулиш бирор кишининг устидан мазах қилиш ёки беҳуда гаплар учун бўлса, унинг кўпи ҳам, ози ҳам гуноҳдир. Пайғамбаримиз (соллаллоҳу алайҳи ва саллам): “Бошқаларни кулдириш учун ёлғон гапларни гапирган кишига вайл бўлсин, вайл бўлсин ва яна вайл бўлсин”, деганлар (Имом Аҳмад, Абу Довуд ва Термизий ривояти). Бошқа бир ҳадисда: “Агар мен билган нарсани билганингизда, кам кулиб, кўп йиғлар эдингиз”, деганлар (Муттафақун алайҳ).\nПайғамбаримиз (соллаллоҳу алайҳи ва саллам) ҳақиқий мўмин қандай бўлишини шу ҳадиснинг ўзида қисқа ва лўнда ифодалаб бермоқдалар.\n“…Бас, (эй Муҳаммад!) Менинг шундай бандаларимга хушхабар берингки, улар гапни тинглаб, сўнг унинг энг гўзалига (фойдалисига) эргашадилар. Айнан ўшалар Аллоҳ ҳидоят этган зотлардир ва айнан ўшаларгина ақл эгаларидир” (Зумар, 17–18).\nАллоҳ таоло барчамизни ояти каримада мадҳ этилган бандаларидан қилсин!\nмўмин ҳадис\t2017-04-17\nАввалги: Қалб шишаси овози\nКейинги: Ҳасад – яхшиликлар кушандаси\nРамазон тақвими – 2020 (Тошкент)\nМийқот. “Танъим” масжиди (Оиша розияллоҳу анҳо масжидлари)